Toponimia - Auñamendi Eusko Entziklopedia\nToponimia grezierako jatorria duen hitz konposatua da (tópoç, "lekua", eta onoma, "izena") eta leku-izenen (toponimia ere izendatzen dira) jatorria eta bilakaera aztertzen dituen onomastikaren adarra da. Halaber, toponimo horien forma normalizatua proposatzen da, hots, herri-administrazioetan, kartografian, bide-seinaleztapenean edota hedabideetan erabiltzeko izendapen egokia.\nToponimo bat edozein elementu geografiko izendatzeko erabiltzen den leku baten izen berezia da. Orokorki bi zati izaten ditu: termino generiko bat eta espezifiko bat. Esate baterako, Gorbea mendia eta Arga ibaia toponimoetan lehena termino espezifikoa da eta bigarrena generikoa. Termino generikoa ezaugarrien arabera elementu geografikoa definitzen duen izen arrunta da, izen berezia aintzat hartu gabe; termino espezifikoak, ordea, izendatutako entitate geografikoa identifikatzen du zehazki.\nToponimia funtsean hizkuntzalaritzaren esparruko zientzia da, ahozko iturriak erabiltzen dituena toponimoen egungo ahoskeraren lekuko gisa; era berean, dokumentutako idatzizko iturriak ere baliatzen ditu. Hain zuzen, dokumentazio historikoaren azterketa ezinbestekoa da toponimoen bilakaera linguistikoa zientifikoki finkatzeko. Ondorioz toponimiak garrantzia handia hartzen du hizkuntzaren ikerketa historikoari dagokionez. Hala, leku-izenetan mantentzen diren materialei esker zilegi da egungo hizkuntzan dagoeneko ez dauden eta, are, dokumentu historikoetan jaso gabeko gertakari linguistikoak berreraikitzea (Gordon, 1992). Toponimiak berez arkaismo kutsu bat dauka, leku-izenetan bereziki, ibai-ibilgu handiei, lurraren elementu nabarmenei eta herri garrantzitsuenei lotutakoak; hori, toponimia handia izendatzen da eta horrek ahalbidetzen du arestian aipatutako berreraikitzea.\nHala ere, ez da pentsatu behar leku-izenak iraganeko fosil hutsak direnik; aitzitik, corpus lexiko bizia osatzen dute, eguneroko hizkeran etengabe eguneratzen dena, bereziki, elementu geografiko txikiei dagokienez; azken horiek, bestalde, toponimia txikia osatzen dute. Azken finean, toponimia lexikoaren atal bat da eta bertan islatzen dira, neurri handi edo txikian, hizkuntzaren plano guztiak: fonetiko eta fonologikoa, semantikoa eta morfosintaktikoa (Gonzalez, 1997). Toponimoetan ez dugu aurkituko hizkuntzaren gainerako elementuetan ohikoak diren prozesu historikoen kanpoko deus eta, hori horrela izanik, toponimo bat ezin da ulertu bilakaera fonetikoaren legeetatik erauzitako zer gisa, nahiz eta zenbaitetan fenomeno jakin batzuk fosilduta geratzen diren (Garcia Arias, 1977).\nToponimiak izaera linguistiko indartsua duen arren, diziplina arteko zientzia bikaina da. Alde batetik, beste zientzia batzuetan lagungarri gertatzen den materiala da, izan ere, bere emaitzak esparru linguistikotik haratago doaz eta eragina dute zientziaren beste eremu batzuetan nahiz kulturan. Beste alde batetik, hizkuntza-ezagutzak ezinbestekoak diren arren ez dira aski ikerketa toponimikora begira eta beharrezkoa da bestelako zientzia batzuk baliatzea, esate baterako, historia, geografia, etnografia, geologia eta botanika (Llorente, 1969). Finean, toponimia giza komunitatearen historiaren emaitza dela ondoriozta daiteke eta, horrela izanik, komunitate horren bilakaeraren lekuko da (Garcia de Cortazar, 1995).\nAurrez esandakoa aintzat hartuta toponimia diziplina konplexua dela esan daiteke, behar bezala interpretatzeko zailtasun gehigarria duena, baldin eta interpretazio hori ez bada irizpide zientifikoetan oinarritzen. Berez konplexua izanagatik, leku-izenak aztertzeko eta haien esanahia zehazteko interesa antzinatik agertu izan da jakintsuen, ikasien eta esparru anitzeko ikusmiratzaileen artean. Kontuan izan behar da herri-izenen etimologia estu lotzen dela bere jatorri historikoarekin eta ezagutzeko irrika hori hizkuntza bezain zaharra da. Azterketa etimologikoak berez dira zailak, baina zailtasun hori areagotu egiten da leku-izenez ari garelarik. Modu horretan, hizkuntzako hitz arruntei dagokienez ikertzaileak bi aukera ditu etimologia topatzeko: hitzaren irudi fonetikoa eta haren esanahia. Hala, hitz baten jatorria bilatzerakoan, fonetikak balizko bi bide edo gehiagoren arteko zalantza agertzen badu, hitzaren esanahiak adierazten digu bide zuzena. Aitzitik, leku-izenez ari garelarik bada zailtasun aparteko bat, izan ere, ez dugu haren zentzua ezagutzen eta soinuak baino ezin ditugu baliatu (Coromines, 1965).\nLeku-izenengatiko jakin-mina antzinakoa bada ere, haien jatorria aztertzen duen zientzia oso berria da eta hizkuntzalaritza modernoaren laguntzari esker egin du aurrera XIX. mendeko bigarren mendean. Horrez gain, gure artean, toponimia zientifikoa berantiarragoa da eta ez zen garatu harik eta eusko ikaskuntzek tubalismoaren eta bestelako apriorismo batzuen zama atzean utzi zuten arte.\nHainbat mendetan zehar euskal egile asko euskara Espainiako hizkuntza zaharrena eta bakarra zela argudiatzeko apologiak taxutzera mugatu ziren. Hori Babeleko 72 hizkuntzen ideia bibliko eta kristauari lotzen zaio, zeinaren arabera, Noeren biloba Tubalek penintsulara horietako bat ekarri baitzuen. Sinesmen hori kartsu defendatu zuten hainbat euskal idazle ezagunek, aurrez, Espainiako beste egile batzuk eta Europako beste zenbaitek egin zuten bezalaxe. Esate baterako , Bretainiaren kasuan, hainbat egilek P. Pezron egilearen Les antiquités de la nation et de la langue des celtes (1703) edo Bullet teologoaren Mémories sur la langue celtique (1754-1760) hartu zituzten oinarritzat. Apologista horiek jatorria lurreko paradisuan zuen bretoiera planteatu zuten, zeina erabat garbi mantendu baitzen.\nEuskal apologista horien (tartean Poza lizentziatua edo Juan Bautista de Erro, besteak beste) argudioetako zutabeetako bat zera izan zen: euskal hizkuntza ardatz hartuta Penintsulako, Europako beste leku batzuetako eta, are, Ekialdeko toponimiaren zati handi bat azaltzea. Hala Pozaren (1595ean zendu zen) obran euskal etimologiaz osatutako hiztegi toponimiko zentzugabe bat barneratzen da. Esate baterako, Asturias "ahaztutako herrien probintzia edo eskualde" gisa aipatzen du (Astu "ahaztu" eta uria "hiria"; modu horretan euskal sintaxia urratuz). Esteban de Garibay (1533-1599) ospetsuak toponimia baliatu zuen euskal hizkuntzaren ekialdeko jatorria frogatzeko. Hala, Armeniako Ararat mendiaren izena hartu eta Aralar mendiarekin alderatu zuen. Eta horrela etengabeko soka luze bat taxutzen da. Joseph de Moretek (1615-1687) bere aurrekoen hainbat etimologia baztertu egin zituen; dena den, orokorrean izen geografikoei buruzko euskal interpretazioaren iritzia partekatzen zuen eta Ebro izena azaltzeko ur-bero eman zuen. Manuel de Larramendik (1690-1766) eta beste batzuk eginahal horretan jarraitu zuten eta, Juan Bautista de Erro (1773-1854) ere, Pablo Pedro de Astarloaren jarraitzaile zena, toponimia unibertsalari zegozkion hainbat elementu argitzen saiatu zen, horrela, Asia hasi eman zuen, izan ere "aski ezagun da gizakiaren, hirien, erlijioaren, legeen, zientziaren eta artearen jatorria inguru hartan kokatzen dela" (Tovar, 1980); (itzulpen moldatua gaztelaniatik).\nTradizio etimologiko hori garai hartan oso sustraitua zegoela ulertu behar da eta erlijio- eta kultura-giro oso zehatz baten ondorioa zen. Horrez gain, bidegabekoa eta zehaztasunik gabea izango litzateke planteamendu haiek egungo kultura-irizpideen eta hizkuntza-ezagutzen arabera epaitzea. Edozein kasutan ere, aipatutako teoria horien eta ezagutza espezifikorik eta metodo zientifikorik gabeko epigono batzuen ondorioz toponimiaren zientzia eszeptikoki begiratu izan da eta, are, zenbaitetan begi okerrez ere begiratu izan da espezializatu gabeko sektoreetan. Nolanahi ere, aspaldi honetan toponimiak komunitate zientifikoaren begirunea bereganatu du eta onomastikaren barruan, zientzia linguistikoaren esparruan dagokion lekua betetzen du. 1983an Euskaltzaindiak Onomastika Batzordea, bere garaian Lexikografiaren ondotik laugarren batzorde akademikoa zena, Dialektologia Batzordea eta Gramatika Batzordea sortu zituen (Iñigo, 2008).\nArestian aipatu bezala, euskal toponimiaren ikerketaren ibilbidea ez da luzea izan, baina are laburragoa da hegoaldeko Baskoniaren kasuan. Hortaz, lehenengo toponimia bildumak eta azterketa sistematikoak ekialdeko Baskonian egin ziren. 1826an argitaratutako Lecluseren euskal gramatikan, herri batzuen leku-izenak jaso ziren sistematikoki. Beranduago, 1863an, Raymondek Behe Pirinioetako herrien izenak jaso zituen bere hiztegi topografikoan, hizkuntza-aldaera ezberdinak adieraziz. 1895ean Hatan ekialdeko Baskoniako herri nagusien azalpen etimologikoa ematen saiatu zen. Hala ere, euskal toponimia xede etnografiko eta euskaltzaleekin jasotzeko lehen proiektu sistematiko handia Pirinioetako hego-isurialdean gauzatu zen XX. mendearen hasieran. Luis Eleizalde akademikoak Euskal Herrian zehar kolaboratzaile-sare handi bat antolatu zuen eta, 1922tik aurrera, Eusko Ikaskuntzak kaleratzen duen Eusko Ikaskuntzen Nazioarteko Aldizkarian euskal toponomastikoen ahotsak argitaratu zituen alfabetoaren hurrenkeraren arabera antolatutako zerrendatan. Zerrenda horien argitalpena eten egin zen Espainiako gerra zibilaren eraginez eta 1964. urtera arte ez zen erabat osatu. Guztira, 21.340 toponimoz osatutako corpus eder bat taxutu zen (Gale, 2008). Lantegi hura osatzeko metodo aldetiko muga ugari izan arren, ia osorik bizirik zirauten ahots toponimikoetara mugatu zen zeregina eta hori da lan horren balio nagusietako bat. Hala, toponimia historikoa eta arkaikoa aurreragorako utzi ziren.\n1945ean >Julio Caro Barojak argitaratutako Materiales para una historia de la lengua vasca en su relación con la latina lana jauzi kualitatiboa izan zen euskal toponomastikaren azterketa linguistiko eta historikoa egiteari dagokionez. Ikerketa horrek euskal hizkuntza aztertzeko ikusmolde berria plazaratu zuen eta, ondorioz, euskal toponimia aztertzeko ikusmolde berria ekarri zuen. Egileak berak esan zuenez: "badirudi (egungo ikerketek) euskaldunen herriaren betiereko isolamenduari buruz arrunki onartutako ideia ugari suntsitzea dakartela, eta euskal-iberismoaren hipotesia erabat mugatzea dakartela; bestela esanda, ilusioak desegitea eragiten dute" (Caro, 1945); (itzulpen moldatua gaztelaniatik). Hurrengo hamarkadan Koldo Mitxelenaren Apellidos vascos lana argitaratu zen eta, 1961ean bere Fonética Histórica Vasca lanaren lehen edizioa. Bi lan horiek egun, oraindik, funtsezkoak dira euskal toponimiaren azterketa linguistikoa egiteko.\nGerardo Lopez de Guereñuren (1956 eta 1983 bitartean guztira 25.593 toponimo argitaratu zituen Anuario de Eusko Folklore lanean) Toponimia alavesa lana alde batetik eta, Jose Antonio Gonzelez Salazarrek egindako lana (1985 eta 1998 bitartean Cuadernos de toponimia bilduma argitaratu zuen, harik eta Araba osoko 31.866 leku-izen batu zituen arte, Trebiñoko konderria barne) beste alde batetik, ekarpen bikainak dira Arabako toponimia gordetzeko. Bestalde, 1985ean Euskaltzaindiak Onomasticon Vasconiae bildumari hasiera eman zion Jose Maria Jimeno Jurioren Toponimia de la cuenca de Pamplona: cendea de Cizur izeneko liburukia argitaratuta. Haren ostean egile berak Galar, Oltza, Iza eta Antsoaineko Zendeari buruzko ikerketa toponimiko azpimarragarriak kaleratu zituen. Bilduma horretan gerora tokiko monografia garrantzitsuak argitaratu dira, hala, 2009an Onomasticon Vasconiae bildumaren barnean dokumentazio historikoa eta normalizazio toponimikoa bultzatzen dituen proiektu handi baten lehen bi liburuxkak argitaratu dira, ikerketa-eremu gisa Gasteizen eta bere barrutiaren baitako tokiko entitate guztietan lekutzen dena. Zehatzago esatera, Henrike Knörr eta Elena Martinez de Medinak taxututako bi liburuki horietan, Arabako hiriburuko eta Malizaeza merindade zaharra osatzen zuten hamaika herrietako toponimia da aztergai.\nHala eta guztiz ere, toponimia jasotzeaz gain, hizkuntzaren normalizazioa eta sozializazioa helburu zituen lehen proiektu handia Nafarroan gauzatu zen, Jose Maria Jimeno Jurioren zuzendaritzapean (Jimeno, 1991). Lan horri esker sortu zen Toponimia y Cartografía de Navarra bilduma, 1992 eta 1999 bitartean argitaratutako hirurogei liburuxkaz osatzen dena. Bertan, Nafarroako toponimia txikia jasotzen da zehaztasun osoz. Euskal Autonomia Erkidegoan, Deustuko Unibertsitateko DEIKER institutuak, Eusko Jaurlaritzak hala eskatuta eta Bizkaiko Foru Aldundiaren lankidetzarekin Bizkaiko toponimia jasotzeko proiektu bat garatu zuen 1986 eta 1988 bitartean, hizkuntzaren eta kartografiaren normalizazioa helburu zuena. Beranduago, 1991n, institutu horri antzeko helburuak zituen proiektu bat agindu zitzaion (hots, kartografiara aplikatutako toponimiari buruzkoa) Araba eta Gipuzkoarako. Kasu horretan, bi probintzietako Foru Aldundiek eta Eusko Jaurlaritzak parte hartu zuten (Mujika, 1994).\nToponimia handi eta toponimia txiki bereizketa egiteko ohitura dago irizpide geografikoak aintzat hartuz. Bi termino horiek aurrez erabili dira baina kontzeptuzko zehaztasun handiagoa eskatzen dute. Oraindik eztabaida sortzen duen gaia da hizkuntzaz kanpoko irizpideetan oinarritutako sailkapen hori egitea komenigarria ote den eta, era berean, "handi" eta "txiki" adjektiboak toponimoetan aplikatzearen egokitasuna ere eztabaidagai bilakatu da. Hizkuntzalaritzaren ikuspegitik zenbaiten ustez kontzeptu horiek oso erlatiboak eta subjektiboak dira, muga absoluturik gabeak, izan ere, toponimoak berez ez dira handi edo txiki (Hernandez, 1994). Horrez gain, guztiak ez datoz bat kontzeptu horiek aplikatzeko esparruei dagokienez. Hala, ikertzaile batzuen ustez toponimia handia osatzen dute soilik "herriguneak izendatzeko erabiltzen diren izenek -ez da zehaztasun gehiagorik behar-, toponimia txikia aldiz, edozein eremu izendatzeko erabiltzen diren haiek osatzen dute" (Garcia, J. J., 2004). Beste batzuek, ordea, kontzeptu hori ibai handietara hedatzen dute. Azkenik, beste aditu batzuek multzo horretan sartzen dituzte mendiak eta lurreko elementu nabarmenak; modu horretan, toponimia txikiaren zakuan onibar, iturri edota bideen izenak barneratzen dira, besteak beste. Toponimia handi eta toponimia txiki terminoei buruzko adostasunik ez badago ere, maiz baliatzen dira material toponimikoak sailkatzerakoan eta tokiko monografiak egiterakoan.\nEdozein kasutan ere, zalantzarik gabe toponimo batek hartzen duen hedapen geografikoa handiagoa den neurrian orduan eta aldagaitzagoa suertatzen da, hau da, iraunkorragoa eta zaharragoa. Horrenbestez, toponimo handien multzoan herrigune eta elementu nagusien izenak barneratzen direnez hiztun askoren buruan kateatzen dira; horri esker, haien erabilera eta iraunkortasuna bermaturik dago. Aitzitik, toponimo txikiak erraz baztertu eta ordezka daitezke, izan ere, hedapen urriko eremuak izendatzeko erabiltzen dira, sarritan oso bizilagun gutxi hartzen dituztenak eta, horrenbestez, hiztun kopuru txikiak baliatzen dituztenak. Horrez gain, lurraren taxuerak eta erabilerak nahiz nekazaritzaren antolaketa berriek izenak aldatzea eragiten dute. Bat-batean sortzen dira, berehala hedatzen dira eta lekuko lexiko herrikoia islatzen dute, izen horietan herri bateko bizimodua eta jarduera irudikatzen baita zintzotasun osoz.\nHori dela eta, azterketa toponimikoek informazio ugaria eta anitza ematen dute, baita hizkuntzen alderdi diakronikoak ezagutzeko ere. Esate baterako, aldatu ezinezko ezagutzaren iturri dira, hizkuntza-ordezkapenaren fenomenoa bizi izan duten eremu geografikoetan oso baliagarria dena. Hori da Arabako eta Nafarroako zati handi batean gertatzen dena. Lurralde horietan euskarak atzerakada nabarmena izan du historian zehar. Bide horretatik atzeman daitezkeen datuak beti mugatuak badira ere, toponimiari esker dialekto-barietate zehatz baten alderdi fonetiko eta fonologiko asko argi daitezke eta, baita morfologiari eta semantikari dagozkionak ere. Gainera, toponimia baliatuz nahikoa zehaztasunez jakin daiteke non kokatzen ziren aurreko mendeetan euskararen eta gaztelaniaren muga geografikoak; halaber, bi hizkuntza horien atzerakada eta hedapen soziala argitzeko ere lagungarri zaigu toponimia (Salaberri, 1994).\nOrobat, toponimiaren estratu zaharrenei esker euskarak Euskal Herritik kanpoko eremu geografikoetan (Gaskonia, Aragoa, Errioxa eta Burgos, besteak beste) bizi zuen egoera argi daiteke. Arlo horri dagokionez oso azterketa interesgarriak ditugu. Horian artean, oraindik ere, erreferentzia gisa hartzen dira Merino Urrutiaren El vascuence en La Rioja y Burgos (1962) eta Irigoienen Cuestiones de toponimia vasca circumpirenaica (1987).\nGonzález de Viñaspre, Roberto (ES)\nGonzález De Viñaspre Gonzalo, Roberto (EU)


Erabiltzaileak konpromisoa hartzen du webgunearen erabilera zuzena egiteko, legeen, fede onaren, ordena publikoaren, trafikoaren erabilera eta Lege ohar honen arabera. Erabiltzaileak WEBGUNEAREN JABEA edo hirugarrenei erantzungo dio betebehar hori ez betetzearen ondorioz sor daitezkeen kalteengatik.\nErabiltzaileek eta WEB GUNEAk jakinarazpen eta jakinarazpen guztiak eraginkorrak izango dira, helburu guztietarako, posta bidez edo goian zehaztutako beste edozein bitartez egiten direnean.\nErabiltzaileak WEBGUNEAREN JABELEARI ematen dion datu guztien egiazkotasuna eta egokitasuna bermatzen du eta egindako adierazpen oker edo okerrak bakarrik erantzule izango dira.\nWEBGUNEAREN JABEA, legeak onartzen duen neurrian, inolako erantzukizunik kanpo uzten du:\nEra berean, webgunearen jabeak ez du inolako erantzukizunik jasotzen webgune honetatik kanpo dagoen informazioa eta gure webmasterrak zuzenean kudeatzen ez duen. Webgune honetan agertzen diren esteken funtzioak erabiltzaileari web gunea eskaintzen duen edukia zabaltzeko beste iturri batzuen berri ematea da soilik. WEBGUNEAREN JABEAk ez du bermatzen edo lotzen diren guneen erabilerraztasuna edo erabilerraztasuna erantzule. Ez zaie iradokitzen, ez gonbidatzen edo gomendatzen gomendatzen, beraz lortutako emaitzaren erantzule izango da. WEBGUNEAREN JABEA ez da hirugarrenen hiperestekak ezartzeaz arduratzen.\nEdozein erabiltzailek edo hirugarrenek uste badute webgunean sartutako edo erabilgarri dauden webguneko edozein jardueren erabilera ilegala agerian geratzen diren gertaera edo zirkunstantziak direla eta. webgunearen jabeak jakinarazpena bidali, bere burua identifikatu behar du, ustezko akatsak zehaztu eta espresuki jakinarazten eta jakinarazpenean emandako informazioa zuzena dela esanez.


José Antonio Pagola - Homiliak: 2011/02/20 - Urteko 7. igandea (A)\n2011/02/20 - Urteko 7. igandea (A)\n2011eko otsailaren 20a\nUrteko 7. igandea (A)\n+ Mateo 5, 38-48\nEgun hauetan, Jesusek esan zieten bere irakasleei: «Badakizue legean agindua: Begia begiaren ordain, hortza hortzaren ordain. Nik, berriz, hau diotsuet: Gaizkileari ez gaizki erantzun; bestela baizik, eskuineko masailean jotzen zaituenari eskaini beste masaila ere; soinekoa kentzeko auzitara eraman nahi zaituenari eman soingainekoa ere; norbaitek kilometro bat egitera behartzen bazaitu egin bi berarekin. Eskatzen dizunari eman, eta dirua uzteko eskatzen dizunari ez ukatu.\n«Badakizue legean agindua: Maitatu lagun hurkoa eta gorrotatu etsaia. Nik, berriz, hau diotsuet: Maitatu etsaiak eta egin otoitz pertsegitzen zaituztetenen alde; horrela, zeruko zeuen Aitaren egiazko seme-alaba izango zarete, hark zintzoentzat eta gaiztoentzat ateratzen baitu eguzkia, eta zuzenentzat eta zuzengabeentzat isurtzen euria. Izan ere, maite zaituztetenak bakarrik maite badituzue, zer sari zor zaizue? Zergalariek ere ez al dute beste horrenbeste egiten? Eta zeuen senideak bakarrik agurtzen badituzue, zer egiten duzue berezirik? Jentilek ere ez al dute beste horrenbeste egiten? Izan zaitezte, bada, guztiz onak, zeruko zuen Aita guztiz ona den bezala.\nMaitatu kalte dagiguna\nZoro batek bakarrik esaten ahal zuen, halako konbentzimenduaz, hain gauza zentzu gabea eta pentsaezina: «Maitatu zeuen etsaiak, otoitz egin pertsegitzen zaituztenentzat, barkatu hirurogeita hamar aldiz zazpitan…». Ba ote daki Jesusek zer esaten ari den? Hori ote da Jainkoak nahi duena?\nEskandalizaturik entzun zioten entzuleek. Ahaztua ote du Jesusek Erromaren mende dela bere herria? Ahaztuak ote ditu haren legioek egin dituzten triskantzak? Ez ote du ezagutzen Galileako laborariek jasan zuten ustiaketa, lurjabe boteretsuen abusuen aurrean babesgabe? Nolaz hitz egin dezake etsaiei barkatzeaz, den oro gorrotorako eta mendekurako delarik?\nAlabaina, Jesus ez da mintzo apetaz. Jainkoaz duen esperientziatik atera zaio gonbita. Guztien Aita hori ez da indarkeriazale, baizik errukitsu. Ez dabil nola mendekatuko, ez daki zer den gorrotoa. Maitasun baldintzarik gabea du guztiekiko: «Gizaki on eta gaiztoentzat aterarazten du eguzkia, zuzen eta zuzengabeentzat bidaltzen euria». Ez du inor bereizten. Ez ditu maite leial zaizkionak soilik. Guztientzat du irekia bere maitasuna.\nBere maitasunetik inor baztertu ez duen Jainko honek bera bezala bizitzera eraman behar gaitu. Hauxe da, laburturik, Jesusen deia. «Izan Jainkoaren antzeko. Ez izan inoren etsai, ezta zuen etsai direnena ere. Maita itzazue, zeruko zuen Aitaren dinako izan zaitezten».\nJesusek ez digu eskatzen etsaiak ma Ken gorrotoa eta areriotasuna. Bidali hau iteenak ditugun pertsonentzat dugun afektuz eta txeraz maitatzeko. Etsaia maitatzea hauxe da soilki: ez mendekatzea, ez kalterik egitea, ez gaitzik desiratzea halakoari. Aitzitik, harentzat zer den on pentsatzea. Gu geu hartuak izatea nahi genukeen bezala, guk haiek hartzea.\nDaitekeena ote etsaia maitatzea? Jesus ez da ari lege orokor bat ezartzen. Bere jarraitzaileei egin die gonbita Jainkoaren antzeko izatera, bere seme-alaben artean gorrotoa eta areriotasuna galduz joan daitezen. Jesusen antzeko izaten ahalegintzen dena bakarrik irits daiteke gaitza opa diotenak maitatzera.\nHark erakarririk ikasiko dugu inor ez gorrotatzen, erresumina gainditzen, guztiei on egiten. Jesusen gonbita da «pertsegitzen gaituztenentzat guk otoitz egitea»; segur aski, geure bihotza apurka eraldatuz joan gaitezen. Kalte dagiguna maitatzea ez da gauza erraza; baina horixe da gurutzera eraman zutenen alde otoitz eginez hil zen haren antzekoago egiten gaituena: «Aita, barka iezaiezu, ez baitakite zer ari diren».\n2011/03/06 - Urteko 9. igandea (A)\n2011/02/27 - Urteko 8. igandea (A)\n2011/02/13 - Urteko 6. igandea (A)


ARARTEKO, 14. Lana eta gizarte segurantza\n2010. urtean 7 kexa jaso dira lan eta gizarte segurantzaren arlo honetan.\nUrtea aurreratuta zegoela, gertaera nabarmen bat jazo da: Euskal Autonomia Erkidegoari eskualdatu zaizkio lan bitartekaritzaren, sustapenaren eta enplegurako laguntzaren arloko funtzioak eta zerbitzuak nahiz lanerako prestakuntza profesionalaren arlokoak.\nArrazoizkoa da pentsatzea eskumen horiek baliatzearen ondorioz hobeto kudeatuko direla arlo hauetan dauden eskariak. Bestalde, nahiz eta herritarrek agertu dizkiguten kexak ez diren ezinbestean administrazioen funtzionamenduaren ispilu, pentsatzekoa da arlo honetako kexak ugaritu egingo direla 2011n.\nUrte hauetan Arartekoan jaso ditugun kexarik gehienak gai horiekin loturiko eremuen ingurukoak izan dira, eta, de facto, gure Autonomia Erkidegoko administrazioa jarduketak egiten ari ziren horien inguruan: enplegu bulegoak, prestakuntza ikastaroak eta abar. Jarduketa horiei dagokienez, agertu dizkiguten auziek batez ere laneko prestakuntza ikastaroekin loturiko alderdiekin izan dute zerikusia.\nGure arloan sartu diren kexa horiez gain, egokia iruditu zaigu hemen beste kexa batzuk ere agertzea, hain zuzen ere pentsioen gaineko neurriekin ados ez dauden hainbat pertsonak eta erakundek aurkeztutakoak. Zehazki, defizit publikoa gutxitzeko aparteko neurriak hartzeko maiatzaren 8/2010 Errege Lege Dekretuan ezarritakoari jarraituz pentsioak ez goratzeagatik jarritakoak izan dira. Kexa horiek estatuko herriaren defendatzaileari igorri zaizkio, erakunde horrek baitu arlo horren eskumena.\nBanakoek aurkeztu dizkiguten kexetan, prestakuntza ikastaroetan praktikak egitearekin eta laguntza publikoak eskuratzearekin loturiko zenbait auzi agertzen dira.\nHorietako batean, erreklamaziogileak adierazi du ez dagoela ados administrazioaren erabakiarekin; izan ere, ukatu egin dio praktikak egin behar zituen zentroa aldatzeko eskaera.\nGipuzkoako Foru Aldundiko Sarbide programaren arduradunek, programaren garapena jagoten dutenek, ez zioten baimenik eman zentro baimendu batean egindako ikastaro teorikoaren praktikak beste enpresa batean egin zitzan. Aldaketa eskatu zuen pertsonak alegatu zuen zentro horrek onespena eman ziola.\nKasuaren aurrekariak egiaztatuta, iritzi genion, batetik, Sarbideren erabakia bat zetorrela prestakuntza programa erregulatzen duten arauekin. Bestetik, kontsulta egin genion erreklamaziogileak ikastaro teorikoa egin zuen prestakuntza zentroko tutoreari, eta hark ez zuen baieztatu onespena eman zionik praktikak egiteko enpresa aldatzeko. Beraz, auzi honetan hori frogatu beharra zegoen.\nInguruabar horiek aztertuta, atentzioa eman zigun interesdunak bere kexan adierazitako kontu batek: alegia, Sarbideak erakundeak enpresaz aldatzeko eskaera ezetsi ostean, prestakuntza zentroan esan ziotela ez zekitela araudiak hori galarazi egiten zuenik.\nAlderdi hori baloratzean, ezin dugu ahaztu printzipio orokor hau: araua ez ezagutzea ez dela ez betetzeko aitzakia.\nNahiz eta printzipio horrek alderdi guztiak hartzen dituen kontuan sarbide edo xedapen orokorreko arauak direnean, areago hartu beharko lirateke aintzat Sarbideak programa garatzen duten prestakuntza zentroen kasuan. Horregatik, kontuan hartzen badugu, interesdunak adierazi zigunez, zentroak ez zekiela praktikak egiteko lekua aldatu ezin zenik, beharrezkoa iruditu zitzaigun ohar hori programaren foru arduradunei helaraztea, programako ikastaroetan esku hartzen duten pertsonek eta ikastaro horiek garatzen dituzten zentroek aztertutako kasuan baino informazio hobea izan dezatela susta dezan.\nPrograma horren beraren garapenari dagokionez, pertsona bat kexatu egin zen, informazio kontraesankorra jaso zuelako zentro batek iragarritako ikastaro bat emango ez zela eta. Bildu genuen informazioaren arabera, kexa horretan ematen ziren datuek erakusten zuten informazioa ez zela aski. Zalantzak argitzeko, bildu genuen informazioa interesdunari helarazi genion, eta haren kexa ere Sarbideak programaren arduradunari bidali genion, zuzenean informa zezaten.\nBeste kexa batean, adierazi ziguten arazo bat izan zela Behargintza sarearen barruan antolatutako laneko prestakuntza ikastaro bat egiteko. Pertsona horrek teoria ordu guztiak egin zituen eta ezin izan zituen praktikak egin, zailtasunak zeudelako praktikak egiteko enpresa bat aurkitzeko.\nBere kexan adierazi zuenez, ikastaroa praktika horiekin osatzeko zain zegoela, jakinarazi zioten pasea zela praktikak egin ahal izateko epea baina hori ez zela eragozpen izango prestakuntza ikastaroa egin zuela zioen ziurtagiria lortzeko. Azkenik, programaren ardura zuen administrazioak jakinarazi zion saiatuko zirela praktikak egin zitzan.\nEremu horretan bertan, joan den urtean pertsona baten kexa jaso genuen, lan arriskuen prebentziorako prestakuntza ikastaro batean sartzeko ezaugarriak betetzen zituela eta. Alegatu zuen bazuela aurretiazko prestakuntza, giza baliabideen ikastaro bat egina zuenez gero, eta tratu desberdina eman ziotela beste pertsona batzuen aldean, harenaren antzeko egoeran egon arren haiek egokitzat jo zituztelako.\nAdministrazioak bere lehenengo erantzunean ez zituen argitu alderdi horiek, eta, horregatik, aurten egindako jarduketen inguruko informazio osagarria eskatu genuen.\nGeroagoko txosten batean, azaldu ziguten zer erregela erabiltzen diren izangaia ikastaroan sartzeko egokia den erabakitzeko eta nola baloratu zituzten, bat etortzeak abiapuntutzat hartuta, kexa aurkeztu zuen pertsonaren curriculumaren eta hasiera batean antzeko tituluak zeuzkaten beste batzuen curriculumaren arteko desberdintasunak.\nAzaldutako arrazoiak ikusita, ezin zen esan hartutako erabakia oinarririk gabea zenik. Ez dugu ikusten zer inguruabar konkreturengatik erabaki zen interesduna ez zela egokia eskatu zuen ikastaroa egiteko, baina bazeuden datuak ondorioztatzeko erabakiak zerikusia zuela haren ibilbide profesionalarekin eta zituen lan helburuekin. Uste dugu txostenean esaten den bezala izangaiak egokiak diren edo ez egiaztatzeko orduan iritzi teknikoaren arabera jarduten dela.\nEgokitasuna epaitzea administrazio organo kalifikatzaile batek egindako balorazioaren esparruan sartzen da, eta guk ezin dugu ordezkatu organo hori lan horretan, eskatzailea egokia den ikusteko egindako kalifikazioa berrikusita. Gainera, ez dugu judizio elementurik horretarako.\nAlabaina, nahiz eta adierazitako arrazoiengatik uste dugun kasu honetan ezin genuela harago jo, kexa espediente hau izapidetzean geure buruari galdetu genion egokitasun kontzeptu hori ez ote den zenbaitetan modu erlatiboagoan hartzen, oinarritzat hartuta gutxieneko bat bete behar dela, hala nola prestakuntza ikastaroan sartzeko profil egokia izatea.\nPentsatu genuen beharbada hori gertatzen dela ikastaroen eskaintza ez denean betetzen lan aukerak areagotzeko eta laneratzea sustatzeko neurriak arautzen dituen abenduaren 23ko 327/2003 Dekretuan ezarritako egokitasuna ziurtatuta daukatenekin, eta egokitasun baldintza hori betetzen ez duten pertsonen eskabideak badirenean.\nNahiz eta arau horren testutik (37. artikulua) ondorioztatzen dugun leku guztiak betetzen ez badira ere era berean egiaztatu behar dela inskribatu gabeko pertsonen egokitasuna, egoki irizten diogu Administrazioari gogoeta hori helaraztea. Erantzunik jaso gabe arrazoizko denbora bat igaro zelarik, Eusko Jaurlaritzako Lan eta Gizarte Segurantzako Sailari adierazi genion ondorioztatu behar genuela ez zetozela bat gure balorazioarekin.\nBeste eremu batean, autonomo jarduna utzi behar izan zuen pertsona batek laguntza eskatu zuen "Birziklatzea eta lanbide kualifikazioa eta enplegagarritasuna hobetzea, jarduera bertan behera utzi behar izan dutenen kasuan" arlorako, Eusko Jaurlaritzako Enplegu eta Gizarte Gaietako sailburuaren 2009ko abenduaren 10eko Aginduko deialdiaren barruan (abenduaren 18ko EHAA). Diru laguntzaren xedea zen prestakuntza ikastaro batzuetan izena ematea eta haietara joatea, eta, prozesu horretan, interesdunak 480 euro jasotzen zituen hileko, gehienez ere sei hilabetean.\nXedapen horretan hiru hilabeteko epea ezartzen da eskabideen gainean ebazteko. Alabaina, pertsona horren kasu konkretuan, nabarmen gainditu zen epe hori Sailak eskabide horren gainean ebatzi gabe. Interesdunak justifikatu zuen ikastaroetan izena eman zuela eta haietara joan zela, eta, areago, bere espedientearen inguruko interesa ere agertu zuen, baina ez zuen erantzunik lortu. Azkenean, Eusko Jaurlaritzako Enplegu eta Gizarte Gaietako Sailak eskabidearen aldeko ebazpena eman zuen, eta jakinarazi zigun batez ere programa berri bat zeukatelako eta hori kudeatzea konplexua zelako berandutu zirela.\nBestalde, laneko osasunaren esparruan, Amiantoaren Biktimen Euskal Elkarteak (Asviamie) antolatutako ekintza bat aipatu behar dugu, lanean produktu hori erabili behar izateagatik gaixotu diren langileen arazoen gainekoa.\nAurten amaituko da Gizarte Segurantza eta Osasunaren 2007-2010eko Plan Estrategikoa. Plan horretako helburu estrategikoetako batek, gaixotasun profesionalei eta osasunaren zaintzari buruzkoak, amiantoa hartzen du jorratu beharreko gai nagusien artean, plan horretan jasotzen diren ekintzekin eta eragileekin.\nGure jardueren barruan, herritarrek planteatzen dizkiguten gaien jarraipena egiten saiatzen gara; horregatik, Enplegu eta Gizarte Segurantzako Sailari galdetu diogu zenbateraino bete diren amiantoarekin loturiko gaixotasunari dagokionez plan estrategiko horretan ezarri diren helburuak, eta, hala badagokio, zein aurreikuspen dauden gaixotasun profesional horri aurre egiteko beste helburu batzuk diseinatzeari dagokionez.\nInformazioa elementu garrantzitsua da zenbait kexatan planteatu dizkiguten auzietan, eta arrazoizkoa da pentsatzea informazioa egokia edo nahikoa izan balitz ez zela kexarik izango.\nInformatzeko sistema on bat izatea eta herritarrek informazio hori eskuratzeko modua izatea funtsezkoa da ondo funtzionatzeko. Kontuan hartuta administrazio publikoek askotan beren titulartasunekoak diren zerbitzuak garatzeko zentro pribatuen lankidetza izaten dutela, beharrezkoa da halako kasuetan ere neurriak hartzea informazio egokia ematen dela bermatzeko.


Unai Izagirre Gipuzkoako Bertsolari Txapelketatik kanpo gelditu da - Azkoitia - Maxixatzen.eus\nUnai Izagirre Gipuzkoako Bertsolari Txapelketatik kanpo gelditu da\nMaxixatzen.eus 2019-10-06 11:55\nUnai Izagirre, ezkerrean, atzoko saioan. (GBE)\nAtzo abestu zuen Lasarte-Oriako final zortzirenetako saioan. Ez zuen arratsalde onena izan, eta ez zituen hurrengo fasera sailkatzeko behar adina puntu eskuratu. Bertsolari azkoitiarrik ez da izango lehian txapelketaren hurrengo fasean, baina azken final-laurdena Azkoitian izango da.\nAtzo jokatu zuten Gipuzkoako Bertsolari Txapelketako azken final zortzirenetako saioa Lasarte-Orian, eta bertan abestu zuten Unai Izagirre azkoitiarrak, Oier Aizpuruarekin, Aitor Salegirekin, Mikel Artolarekin, Eneko Araiztegirekin eta Iñaki Zelaiarekin batera. Azkoitiarrak ez zuen, baina, arratsalderik onena izan, eta ez zituen txapelketako final-laurdenetara sailkatzeko behar adina puntu eskuratu.\nSaioa Mikel Artolak irabazi zuen 429 punturekin, eta haren atzetik sailkatu zen Iñaki Zelaia 412,5 puntu jasota. Hirugarren egin zuen Oier Aizpuruak (401), laugarren Unai Izagirrek (397,5) eta bosgarren Aitor Salegik (390). Seigarren, berriz, Eneko Araiztegi sailkatu zen (389,5). Hurrengo fasera sailkatzeko langa 416,5 puntutan gelditu da; Ane Zuazubiskar izan da zerrenda itxi duen bertsolaria.\nAzkoitiko bertsolaririk ez da ariko txapelketaren hurrengo fasean lehian, baina final-laurdenetako azken saioa Azkoitian izango da azaroaren 2an. Baztartxo antzokiko agertokian izango dira Ander Lizarralde, Ane Labaka, Ane Zuazubiskar, Beñat Gaztelumendi, Maialen Akizu eta Mikel Artola. Saio horretarako sarrerak honako lotura honetan eskura daitezke.


Sexua: Gau bateko erlazioak bai, ala ez? | Gu ta Gutarrak | EITB\nGau bateko erlazioak bai, ala ez?\nSexu kontuez aritu dira gutarrak. Zeri deitzen diote "buelta bat ematera ateratzea"? Inoiz izan al dute sexu harremanik gau batean ezagutu duten norbaitekin?\nSexu kontuez aritu dira "Gu Ta Gutarrak" saioko kideak. Enarak bota zuen galdera Morgako aterpetxean: "Inoiz joan al zarete pertsona batekin buelta bat ematera?". Guztiak hasi ziren barrezka galdera entzuterakoan, eta Naomiri zalantza eragin zion galdera horrek: "Zuentzat zer da buelta bat ematera joatea?". Txurruen ustez, "buelta bat ematera zoazela" diozunean, suposatzen da "zerbait gehiago egitera" zoazela; izan ere, "liatu, tabernan liatzen zara".\nGauzak argi esan behar dira Janireren ustez: "txortan egin nahi baduzu, txortan egin nahi duzula esan behar duzu, eta punto". Barre eginez erantzun zioten guztiek, barregarria iruditu zitzaien Janireren zehaztasunak.\nMaitek galdera bat zuen gainerako neskentzat: "Hemengo neskak joango zinatekete buelta bat ematera?". Irantzuk baietz erantzun zuen, baita Leirek ere. Nafarraren ustez, "jatorra bada, atsegina bada, gustura bazaude, ongi tratatzen bazaitu, eta giroa baldin badago...". Neska zein mutilak ados zeuden Leirerekin.\nIroniaz, Irantzuk esan zuen bere ustez Txurruk ez duela hori inoiz egin, eta mallabitarrak, adarjotzearekin jarraituz, bera oso tradizionala dela erantzun zuen.\nMaiteren ustez, kanpotik ez da berdin ikusten mutil bat neska batekin joatea ala neska bat mutil batekin joatea. Halere, berak uste du berdin ikusi beharko liratekeela. Enararen hitzetan, hori jendearen arazoa da, gizartearen arazoa da. Berarentzat ere gauza berdina da. Guztiak daude ados.\nLeirek argi dauka: sexu kontuetan, bakoitzak nahi duena egin behar du: badago astiroago doanik, eta badago bizkorrago doanik. Txurruk uste du sexua ez dela tabu bat bezala erabili behar. Halere, asko hitzegiten da baina gero egin...\nAitzol "buelta bat ematera" doanean, ez da partxisean jolastera joaten, ezta hitzegitera ere ez; "buelta bat ematera" badoa... "Egurrreeeeeee!!!". Ez du Txurruk bezainbeste ligatzen.


Bost jota nabar | Kultura | Berria\nAmaia abeslaria, Yamaguchi kantaren bideoklipean. BERRIA Tamaina handiagoan ikusi\nIn illo tempore, The Foralettesen garaian hasiko dut gaurkoa. Talde ohitura sano bat, behintzat, bagenuen: aukera zelarik kontzertu ostean disko jartzen ibiltzea. Bertan disko jogailurik ezean guk geuk eramaten genituen Tamuren Technics parea eta mahaitxoa. Bai single eta LP kutxa bana ere: soul, rhythm and blues, 60s bitxikeriaren bat edo beste. Dantzarako giroa sortuko zen askotan; okerrenera maite genuen musika elkarrekin aditzeko beta.\nNoizean behin Raimundo Lanasen jota bat edo beste jarriko genuen. Maite nuen hau jartzea: «Pamplona, siete de julio/ cantan los mozos y mozas/ los de la montaña en vasco/ los de la Ribera en jota», eta norberak uler zezala ironikoki edo ez-ironikoki. Garai hartan Aragon anai-arrebek zeramaten Nebula ostatua. Behin han horietako bat jarri eta lagun bat oihuka hasi zitzaidan, hori kentzeko, hori ezetz. Iruñerrian jende batzuentzat halakorik pintxatzea zerbait susmagarria omen.\nBaten batek ez badu oraindik irakurria, iruditzen zait Esparzaren Jotas heréticas de Navarra liburutxotik (luzeragatik diot liburutxo, inola ere ez mamiagatik) bueltaxka bat besterik ez dela behar kopla mota horrekin adiskidetzeko; behintzat ulertzeko beste hamaika begirada posible direla klixe antzuetatik harago.\nNire ezjakintasunaren klixeak suntsitzen dituzte adibidez Amaren Alabak taldeak 2007ko diskoan grabatutako biek: Y en el eta Porque. Bi piezak ezohiko toki batetik daude emanak, behar baino indar gehiagorik gabe baina indarrez beterik. Airean, hegan, mendialdetik erriberaraino doan lur zati hori esateko beste modu bat pizten dute nire baitan.\nJota emateko hamaika modu entseatu dira. Esan nahi dut ez garela gai monolitiko batez ari. Kantu bakar baten bidez bide oso bat ikusteko gaitasuna praktikatzeko zalea nauzue ni behintzat, eta halaxe gertatu zitzaidan 1971ko Orquesta Amanecerren singlean datorren Los labradores ezagunarekin. Garaiko Iruñeko dantzarako orkestretako bat zen Amanecer. Bakoitzak bere unekoa egin behar du, jakina denez. Eurek soul kutsuko gitarra apal, kobre eta atabal lineak erabiliz ondu zuten kantua... Turrillas maisuak hamar bat urte lehenago idatzia zen.\nBakoitzak bere unekoa egin behar du, jakina denez. Turrillas maisuak berak Valeriano Ordoñezi kontatua: 1932ko San Fermin bestetan, maisuaren musikari lagun batzuk La Veleta peñarentzat jotzera etorri ziren. Lan hori bukatuta herrira bueltan kexu-edo zirela, pasodobleak eta balsak ez baitzuten «sanferminetako esentzia» (sic) adierazten. «Orduan Erriberako jota eta Mendialdeko biribilketa lotzeko ideia etorri zitzaidan».\nNorberarena, bertakotzat duguna batetik; formula, estetika eta eragin berriak nahastea bestetik. Herri musikak horiek baliatu ditu etengabe, hortik bere balio eta funtzio nagusiak. Azken urteotan horren gorakada nabarmena ikusi dugu pop musikari modu zabal batean begiratuz gero.\nPentsa, Iruñerriak aspaldian Espainiako Estatuari eman dion pop izar nagusiak ere une batez hona begiratu eta jotaren eragin nabarmena duen indie piezatxoa kaleratu baitzuen aste batzuk duela... Egia da Amaiak lehenago ere egin duela keinu lokal bat edo beste, baina ekialdearena da tesiaren defendatzaile eroenak ere ez zuen pentsatuko Yamaguchi parkeari buruzko kantua ateratzerik. Planetario inguruan eta parkean bertan grabatutako bideo eta guzti.\nHiri zahar eta zikin honetako beste gazte batzuek interes handiagoa pizten digute, egia zor... Skabideanek disko berria kaleratu du eta adi entzutera jo dugu guk ere, ea zer berri. Eta behin berriro ere klasikoa parafrasi bidez ekarriko dugu: ba al dakizu nafar jota eta skinhead reggaearen arteko uztarketa egiteko zer bi gauza ezagutu behar diren, ezinbestean? Bingo: nafar jota eta skinhead reggaea. Ba biak aski ongi jorratzeko gai direla entzuten dut nik Sortetxeari izeneko kantuan. Naturaltasunez, kodeak dituenarentzat hor dira, eta ez dituen harentzat kantu eder bat.\nHerri tradiziotik datozen elementuak txertatzea amu interesgarria da. Tradizioa kontu garaikidea dela, alegia. Lehen eta orain hemen eta han usu erabilitako tresna. Alta, egiazki eraginkorra da ezagutu eta sakontzen dugularik. Beti diot gu txapa-eta-pintura-kulturalaren-aurkako-frontean garela. Anekdota hutsetik harago eramaten jarraitu behar dugu, ziur baikara gure ahots unibertsala iturri lokalarekin lotua izatetik helduko dela.\nAZKEN OHARRA: Badator Iruinkokoa! Mendialdetik Erriberaraino doan zati hori dantza-jauzi eta paloteadoaren bidez ere adierazia da Santa Ana plazako mustran. Bost aste besterik ez dira falta... baina agian oraindik garaiz dira jota zerbait (zerbait gehiago) txertatzeko...


kritiken hemeroteka » Boirak eta meigak, baina…\nBoirak eta meigak, baina… Bixente Serrano Izko / Berria, 2011-02-13\nGure artean ia ezezaguna izan arren, Galiziako idazle esanguratsuenetako bat dugu Anxel Fole, Francoren gerra aurretik lanak ondu zituenetako bat, Alvaro Cunqueiro gaztexeagoak bezala. Gazteleraz eta galegoz idatzi zuen, genero literario guztietan. Gerraostean, hiriko mundutik ihes eta Lugoko landa-bazter batean babestu zen, halako barne-erbesteratze batean, harik eta 1953an Lugo hirira itzuli arte. Gerraostean plazaratu zituen bere ipuinak —agian, bere sormen-obran gehien nabarmentzen direnak—, lau bildumatan, 1953-1981 artean. 1983an hil zitzaigun, Akademia galegoko kide eta galegoz idazle gisa ohorez beterik.\nErrealistatzat hartzen zuen bere burua: �”Nire helburu nagusia errealitatea azaltzea da�”. Baina bazuen hitz horien atzetik kontzeptu berezia errealismoaz, oso galegoa seguruenik, irakurleak gure gaurko ipuin bilduma honetan ikusiko duen bezala: izan ere, honela luzatu zuen bere gogoeta hura: �”Nahiz eta sorginez eta beste munduez mintzatu, gauza horien guztien inguruko errealitatea da axola zaidana�”. Erran nahi baita, errealitatearen parte ere dela herri-istorioen fantasiazko, misteriozko, mundua.\nEderki ikusten dena Josemari Navascuesek euskaraz eskaini berri digun Foleren lehen ipuin sorta honetan, 1953koa berau. Bildumak tradizio luzeko egitura du, Decameron-en antzekoa, nahiz eta egun bakar batean solaskideek elkarri kontatuak izan. Atari gisa, zein giroan, zein testuinguruan jarri diren kontalariak azaltzen digu: ipuinen atmosferan, geografian eta kontalarien aldartean sartzeko balio digu. Lugo probintziako bazter menditsu batean, Caurelen, non bera bizi izan zen gerraostean eta nongo boirek, malkarrek, errekek, basoek, euri eta elurrek kutsu berezia emanen dieten bertako biztanleen bizimodu, kezka, hizkera, mamu eta obsesioei. Hamalau ipuin, elkarri ahoz kontaturik etxetzar bateko sutondoan, bertan elurte batetik babestu behar izan duen ehiztari frustratu talde batekoek.\nHerri-istorioak ditugu guztiak, batzuk Caureleko jendeei entzundakoak, bertze batzuk Folek berak asmaturikoak. Baina �”istorioak�” diot, ez herri-legendak edo mitoak, ez halako folklorismoa-edo. Hurbiltasuna eta freskotasuna lortu ditu, ongi lortu ere, bai zuzen-zuzen eta ahoz erranikoak aurkezten dizkigulako istorioak, bai berauen protagonisten eta muinaren aldetik.\nAhozkotasunari dagokionez, ezinezkoa izan zaio euskaratzaileari, logikoki eta berak aitortzen duen bezala, Foleren hizkera berezia, Caureleko erramoldeak-eta, euskaraz islatzea; baina istorio bakoitzari ahozkotasunak markatzen dizkio egitura eta erritmoa; errate bateko, narrazioaren harian haren kontalariaren etenak txertatzeak gertuagotik ikusarazten digu istorioa bera, nahiz eta kontakizuna mamu artean, fantasia eta sinesmenetan murgildu.\nIstorioen protagonistez eta lehengaiez den bezainbatean, pertsonaia erreal eta hurbilekoak, kontalariak berak edo haren lagun batek ezagutuak, ditugu. Galizian topikoak diren mamu fantasiazkoak —zenduen agerkundeak, santa compaña, basoko piztiak, meigak…—, haien inguruan harilkatzen dira istorioak, baina gertuko jendeei suertaturiko kontuak omen dira. Ez, ez dira beldurrezko ipuinak, baten batek horrela definitu izan arren, ezta herri-legenda folkloriko edo mitikoak ere, nahiz eta misterioaren beldurrarekin eta sinesmenen haluzinazioekin jokatu. Goian errana da batik bat: Foleren errealismoaren ulerkera eta gauzapen bikaina. Umorez askotan eta lirismo fin eta sotilaz ia beti, errealismoak, bere sakonean, uste baino ertz eta profil hagitz gehiago dituelako.


Zehaztasunezko tresnak patata ureztatzeko uraren erabilera optimizatzeko eta ekoizpenaren galera erdira murrizteko - Revista Sustrai Aldizkaria.\n2021/07/20 | Albisteak\nArabako ureztapen uraren kudeaketa ehun ureztatzaile erkidego baino gehiagoren esku dago, lurralde osoan banatuta. Ureztapenaren kudeaketaren atomizazio eta heterogeneotasun handi horren ondorioz, ureztatzaileek dosiak eta ureztatze tarteak finkatu behar dituzte. Gainera, ureztatzaileen erkidego batzuetan uraren erabilgarritasuna murriztuta dago, eta murrizketa horiek ureztatze dosiei eta aplikazio-uneari eragiten diete. Ureztatzearen kudeaketaren atomizazio handi eta heterogeneoko testuinguruetan, komeni da zehaztasunezko nekazaritza tresnak erabiltzea uraren erabilera optimizatzeko.\n2020an UREZPAPA berrikuntza proiektua abiarazi zen\nHelburu horrekin, 2020an UREZPAPA berrikuntza proiektua abiarazi zen, eta ekimenaren partaideak izan dira NEIKER, UDAPA kooperatiba (proiektuaren liderra), UAGA sindikatua eta GARLAN kooperatiba, eta, horien ikerketek frogatu dutenez, patataren laborantzan ureztatzeko tartea pixka bat murriztuta, optimizatu egin daiteke uraren erabilera.\nNEIKERek proiektuan duen arduradun Gorka Landaresek azaldu duenez, azterketa honen bidez “egiaztatu dugu 10 egunean behin ureztatu ordez (32 mm) -hori da aztertu den eskualdearen ohiko pauta- 6-8 egunean behin ureztatzen badugu, eremuaren kapazitateraino, ekoizpenaren galera erdira murriztuko da, ureztatzeko ur bolumena oso gutxi igota”\nIldo horretan, NEIKEReko ikertzaileak azaldu duenez, ureztatzeko estrategia konbentzionalarekin alderatuta, “egun horietan ureztatzeko tartea murriztearen ondorioz ekoizpenean egongo litzatekeen galeraren ehunekoa %15-%10 litzateke, eta maneiu tradizionalean galtzen dena %25 da”. Aldiz, “ureztatzeko aplikatutako ur bolumena handituko litzateke, baina ez gehiegi (30 litro gehiago metro koadroko, ohiko ureztatzearen aldean, 7 egunean behin ureztatzen bada).\nIkerketa horiek egiteko, lurraren hezetasun sentsoreak eta lurraren ur balantzearen ereduetan oinarritutako tresna informatikoak erabili ditugu Burgun eta Forondan kokatutako bi patata sail pilotutan, biak ere Araban.\nBerrikuntza, ureztapenaren kudeaketa hobetzeko\nHorrenbestez, proiektuaren barruan, NEIKERek zehaztaunezko tresna sentsoriko eta digitalekin lan egin du -URA aplikazio informatikoa-. Tresna horiei esker, gaur egun ureztatzeko erabiltzen diren jarraibideak uraren erabilera murriztean oinarritutako beste batzuekin alderatu ahal izan dira, horrela produktibitatearen galera minimizatzeko.\nLanda lanari dagokionez, alde batetik, Burguko sailean, hezetasun zundek emandako ureztatze gomendioak eta URA aplikazioak emandakoak alderatu ziren. Horretarako, saila bi gunetan banatu zen, eta zati bakoitza tresna bakoitzak gomendatutakoaren arabera ureztatu zen. “Konparazio horri esker, hautatutako eremuetan ureztapenaren eraginkortasuna hobetu da, eta ez da bi estrategien artean desberdintasunik antzeman”.\nForondako sailean, berriz, ureztapen simulazio bat egin zen, 4-10 eguneko tarteetan oinarrituta, ureztatzeko maiztasunik onena zehazteko.\nLortutako emaitzek erakusten dute teknologiak oso erabilgarriak direla labore mota horietan uraren erabilera eta ekoizpena optimizatzeko. “Ez da ahaztu behar ura dela tuberkulu hori ekoizteko baldintza nagusia. Ureztapena ondo egitea, laboreari behar duen ura emanez behar duen unean, guztiz garrantzitsua da”, amaitu du Landerasek.


Ocean i3-ko 3. workshop-a arrakastaz ospatuta! | Ocean i3\nBi urtez mintegi presentzial bat egin ezin izan ondoren, ikasle, irakasle eta eragile sozioekonomikoek azkenean aurrez aurre egoteko aukera izan zuten Hendaiako Borderline Fabrikan. Kokapena, herriko tren-geltokian zegoena, igarotze- eta mugimendu-sentsazioa sortu zuen. Honek ondo adierazten du gure proiektua, gure kostaldean plastikoak eta mikroplastikoak murrizteko borrokan etengabe aurrera egiten ari baikara.\nSlogana TEO gizarte-agentearen jertsean, Arroxela.\nIristean, pertsonek fitxa bat bete zuten, bere informazio eta ezaugarriekin. Ondoren, “harremanetarako horma-irudi” batean itsatsi zituzten, lehenengo elkarrizketei ekiteko eta puntu komunak bilatzeko. Ondoren, musika erabiliz jarduera bat egin zen glosario eleanitzaren eraikuntza kolektiboa egiteko. Glosarioaren helburua proiektuaren funtsezko kontzeptuak 4 hizkuntzetan partekatzea da (euskara, frantsesa, gaztelania eta ingelesa). Ekintza, talde-lana, gogoak, berrikuntza eta elkartasuna izan ziren aipatu ziren kontzeptuetako batzuk.\n“Harremanetarako horma-irudia” eta Ocean i3 glosarioa\nGoizean zehar, elkar hobeto ezagutzen jarraitu ahal izan genuen eta kafe batez gozatu genuen. Hitz egiten jarraitzeko eta konexioak sortzeko balio izan zigun. Ondoren, tailerraren hurrengo fasearekin jarraitu genuen: taldekako lana.\nIkasle bakoitzak denbora izan zuten bere banakako proiektuan egindako aurrerapenak partekatzeko (GRAL, tutorizatutako proeiktua, etab.). Gero, talde bakoitzak bere gizarte-eragilearekin partekatu zituen talde-proiektuetan egindako aurrerapenak planetatutako erronkei erantzuteko. Taldeak lan egiten eta proiektuak garatzen jarraitu zuten, eta, amaitzeko, hurrengo zereginak adostu eta banatu zituzten. Azkenik, talde bakoitzak, jardunaldian landutakoari buruzko aurkezpen txiki bat egin zion komunitate osoari.\nParte-hartzaileak taldeka lan egiten eta azken aurkezpenak\nMintegian, komunikazio eleaniztuna egin zen, eta norberaren lehentasunezko hizkuntzaren erabilera askea sustatu zen. Aukera ezin hobea izan zen hizkuntzari buruzko kontzientzia sortzen jarraitzeko eta Language Policy-ak jasotzen dituen tresnak praktikan jartzeko.\nGainera, UPV/EHUko Itzulpengintza eta Interpretazioko ikasleen laguntza izan genuen. Partekatzen zen guztia aldi berean itzultzen zuten. Mahai bakoitzean “xuxurlatzaile” papera ere egin zuten, hau da, itzulpen zehatzagoak edo pertsonalizatuagoak egiten zituzten behar zuten pertsonentzat, komunikazio arina eta eraginkorra ziurtatuz. Identifikatuta egoteko, zapi gorri bat eraman zuten besoari lotuta.\nItzulpen- eta interpretazio-graduko ikasleak atariko briefingean.\nEragile, ikasle eta irakasleen lankidetzari esker, workshop-a arrakastatsua izan zen. Bereziki, Arroxelatik etorri ziren T.E.O. kooperatibako agenteen konpromisoa aitortu nahi dugu. Eskerrik asko guztioi!\nOcean i3 komunitatea aurtengo 3. workshop-an\nPrevseguir leyendo Bigarren workshop-a amaituta!\nNextIGO ZAITEZ SALTILLO ESKOLA-ONTZIKO PRESTAKUNTZA-ESPERIENTZIA ZORAGARRI HONETARA!Next


Sarek bilera egin du Nafarroako Parlamentuko presidentearekin 0km dokumentua aurkezteko – Sare Herritarra\nSarek bilera egin du Nafarroako Parlamentuko presidentearekin 0km dokumentua aurkezteko\nInaxio Oiartzabal eta Joseba Azkarraga Sareko ordezkariak Ainhoa Aznarez Nafarroako Parlamentuko presidentearekin bildu dira gaur “0km. Prest Gaude” dokumentua aurkezteko. Irailaren 6ean prentsaurrean aurkeztutako dokumentu honek Sarek datozen hilabeetan egingo duen jarduna zehazten du.\nSareko bozeramaileek esan dute gure herriak hamarkadetan zehar jasandako indarkeriak esfortzu kolektibo bat egitea eskatzen digula, urteetan luzatutako sufrimentu eta gatazkari benetako amaiera eman ahal izateko.\nPreso, exiliatu eta deportatuen gaiari konponbidea eman gabe ETAren desarme edo amaierarekin arazoa amaituko dela pentsatzea akatsa litzateke; gatazkaren ondoriei ere aurre egitea ezinbestekoa da.\nEdozein motatako indarkeria jasan duten biktimei diegun erabateko errespetutik abiatuta, instituzioei eskatzen diegu elkarbizitzaren bidean aurrera egiteko urratsak ematen jarraitzea, gobernuek aurrera eraman beharreko politikak inork baldintzatu gabe. Baita espetxe politikak ere.\nGaur egun inork ezin du onartu, ez politikoki ezta etikoki ere, biktimak mendeku eske aritzea. Biktimek errespetua eta erreparazioa exijitzen dute, baina inongo gobernu, alderdi politiko edo organo judizialek ezin du euren izenean elkarbizitza oztopatzen duen mendekuzko espetxe politika aplikatzen jarraitu.\nSareko ordezkariek Parlamentuko presidenteari eskatu diote kontutan har dezaken instituzioetan lortutako gehiengo berriek injustiziekin amaitzeko ere balio behar dutela.\nUrruntze politikaren amaiera; larriki gaixorik dauden presoen askatasuna eta salbuespenezko legediaren amaiera izango dira datozen hilabeteetan Sarek egingo duen lanaren oinarria. Jarduera honen inflexio puntu nabarmena urtarrilaren 13an Bilbon egingo den manifestazioa izango da, bertaratzeko gonbidapena egin diote presidenteari.\n“Onartutako adierazpenak garrantzia du, instituzioen eta herri ordezkariek ere presoen gaiari eutsi eta euren ekarpena egitea beharrezkoa baita”\nSareren irakurketa Grande Marlascaren adierazpenen aurrean\nBilboko Konpartsen Federazioak “Orain Presoak” herri dinamikarekin bat egiten du.\nBi presoren lekualdatzearen balorazioa egin du Sare Herritarrak\nJauntsarats Apeztegiberriko dendan\n9urr - 22urr 917:00urr 22Jauntsarats #MotxilaetorkizunezBete Erakusketa17:00 - 20:00 (22) Jauntsarats, Apeztegiberriko dendan\n[Agenda] ☉ Juantsarats (Basaburua) ‘Motxila etorkizunez bete’ erakusketa, urriaren 9tik 22era Apeztegiberriko dendan- Jauntsarats #MotxilaetorkizunezBete #orainPresoak\n☉ Juantsarats (Basaburua)\n‘Motxila etorkizunez bete’ erakusketa, urriaren 9tik 22era Apeztegiberriko dendan- Jauntsarats #MotxilaetorkizunezBete #orainPresoak\n9 (Asteartea) 17:00 - 22 (Astelehena) 20:00\n40.000 lagun inguru batu dira Donostian orain arteko manifestazio anitzenean 20/10/2018\nOrain Presoak Miramar jauregiko ekitaldia eta Manifestazioa Zuzenean 19/10/2018\nOharra urriaren 20an Miramar Jauregian egingo den ekitaldian izango diren gonbidatuen berri emateko: 18/10/2018\nSare Herritarrak Karlos Apeztegiaren atxiloketa eta ondorengo espetxeratzearen aurrean hurrengoa adierazi nahi du: 17/10/2018


Justizian euskararen presentzia sustatzeko aplikazioa sortu dute | El Diario Vasco\nJustizian euskararen presentzia sustatzeko aplikazioa sortu dute\nAbokatu, prokuradore eta notario profesional euskaldunei zuzenduta dago bereziki\nEL DIARIO VASCO Martes, 15 noviembre 2016, 12:31\nEuskal Autonomia Erkidegoko Justizia Administrazioko hizkuntza normalizaziorako lantaldeak 'Auzia Euskaraz' gailu mugikorretarako aplikazioa sortu, justizian euskararen presentzia sustatzeko, eta abokatu, prokuradore eta notario profesional euskaldunei zuzenduta bereziki.\nAplikazioa sortuta, arlo juridikoko hiru eragile talde horietako profesional euskaldunen komunitatea sendotu nahi da, eta, aldi berean, hizkuntza juridikoaren arloko baliabideak eskaini, 400.000 itzulpen juridiko baino gehiago baititu erabilgarri, Eusko Jaurlaritzako Administrazio Publiko eta Justizia Sailak jakinarazi duenez.\nBereziki abokatutza, prokuradoretza eta notariotzan diharduten profesional euskaldunei zuzenduta egon arren, Jaurlaritzak garatutako "Auzia Euskaraz" proiektuaren baitan sorturiko aplikazioa Zuzenbidearen esparruko unibertsitate komunitatearentzat eta euskara juridikoan interesa duen edo demanda judizial bat euskaraz aurkeztu nahi duen edonorentzat ere bada. Aplikazioa doan jaitsi daiteke jada Android eta iOS euskarrietarako.\n"Auzia Euskaraz" aplikazioak bi helburu nagusi ditu: arlo juridikoko eragile euskaldunen komunitatea sendotzea eta hizkuntza juridikoko baliabideak eskaintzea gailu mugikorretik klik bakarrean. Berez, euskara juridikoaren datu baserik handienetako bat da, eta 400.000 itzulpen baino gehiago daude erabilgarri.\nBi helburu nagusi horiek betetzeaz gain, Jaurlaritzak beste helburu hauek ere bete nahi ditu: komunitate juridiko euskaldunera kide berriak erakartzea (orain arte 507 eragile juridiko daude), profesionalek euskara erabiltzea sustatzea; euskararen kalitatea ziurtatzea, hizkuntza juridikoarekin zerikusia duten zalantzak argituz; hizkuntza normalizaziorako lantaldearen zerbitzua hobetzea; erabiltzaileen esku jartzea Justizia Administrazioko hizkuntza normalizaziorako lantaldeak garatutako tresnak.\nAplikazioa lau tresna nagusik osatzen dute, eta pantaila nagusian agertzen dira. Horrela, ikono laranjak profesionalen zerrenda eskaintzen du, abokatu, prokuradore eta notario euskaldunak bilatzeko, eta ikono urdinak "Auzia Euskaraz" proiektuari buruzko informazioa ematen du.\nHalaber, ikono gorriak, erabiltzaile motaren arabera, aukera ezberdinak eskaintzen ditu, besteak beste, komunitate juridiko euskaldunean sartu ahal izatea, inprimaki juridiko elebidunak, kontsulta pertsonalizatuak, hilabetekarien harpidetzea eta prestakuntza pilula juridikoak jasotzea:\nAzkenik, ikono berdea terminologia juridikoa euskaraz kontsultatzeko tresna da. Datu basea da eta terminoak gaztelaniatik itzultzen ditu. Barruan 400.000 itzulpen juridiko baino gehiago ditu bildurik: lexiko juridiko bateratua, eredu judizialak, glosategiak, lege testuak , inprimaki elebidunak abokatuentzat eta abar.\nEusko Jaurlaritzak 2013ko abenduan jarri zuen abian "Auzia Euskaraz" proiektua, prozedura judizial osoa, demanda judiziala aurkezten denetik ebatzi arte, euskaraz tramitatu ahal izateko baliabideak eskaintzeko.\nHiru urteotan lau epaiketa egin dira euskara hutsean: lehenengoa Bizkaiko Lurralde Auzitegian, bigarrena Lehen Auzialdiko eta Instrukzioko 2 zenbakiko Epaitegian, hirugarrena Bilboko Administrazioarekiko 5 zenbakiko Epaitegian eta azkena, duela gutxi, Tolosako epaitegi batean.\nHamarkada batean 68.000 langilek lortu dute Bikain ziurtagiria\nItsas ingurumenaren arazoei konponbide jasangarriak bilatzeko ikerkuntza taldera sartu da Euskadi\nCondenado a pagar alimentos a su hija hasta que se independice La Diputación alavesa pide poner el foco en los «delincuentes» que abusaron de los menores


Federico Ezkerra - Wikipedia, entziklopedia askea.\nFederico Ezkerra Alonso (Gordexola, 1909ko urtarrilaren 10a - Gueñes, 1986ko urtarrilaren 30a) euskal txirrindularia izan zen, 1928 eta 1944 profesionala izan zena. 87 garaipen baino gehiago lortu zituen.\nFederico Ezkerra Alonso\n1909ko urtarrilaren 10a\n1986ko urtarrilaren 30a\nVolta a Catalunya (1942)\nEspainiako Txirrindularitza Txapelketa (1940)\nEspainiako Vuelta: etapa 1 (1935)\nFrantziako Tourra: etapa 1 (1936)\nFederico Ezkerra Gordexolan jaioa bazen ere, Sodupekoa izan zen, bertan bizi baitzen 1986an hil arte. Eskalatzaile fina, bere karreran 87 garaipen lortu eta euskal txirrindulari onenetariko bat izan zen.\n1930ean Gipuzkoako Txapelketa lortu zuen. Bitan irabazi zituen Levanteko Itzulia eta behin Volta a Catalunya (1942an hain zuzen ere). 1940an Espainiako Txirrindularitza Txapelketa lortu zuen. Espainiako Vueltan etapa bat lortu zuen 1941an.\nFrantziako Tourran hainbat aldiz hartu zuen parte. 1934an debuta egin eta ihesean Galibier igo zuen bakarrik, hala ere René Viettok harrapatu eta ezin etapa irabazi. Urte hartan sailkapen orokorreko 19. postuan bukatu zuen. 1936an etapa bat irabazi zuen, uztailaren 19an hain zuzen ere. 17.a bukatu eta berriro Galibierren onena izan zen. 1937an parte hartu arren, utzi zuen lasterketa.\nValladolideko Sari Nagusia\nBizkaiko Sari Nagusia\nSanto Domingoko Igoera\nEibarko Sari Nagusia\nArrasateko Sari Nagusia\nBilboko Sari Nagusia\nLeintz Ibarreko Itzulia\nTorrelavegako Sari Nagusia\nValenciako Fallas Saria\nEibarko Donibane Sari Nagusia\nEspainiako Txirrindularitza Txapelketa\nEspainiako Mendiko Txapelketan 3.a\nEspainiako Vueltan: etapa bat\nEspainiako Txirrindularitza Txapelketa 2.a\n1928 - Athletic Club\n1929 - GAC\n1930 - Soriano\n1931 - Bilboko Txirrindulari Elkartea\n1932 - Bilboko Txirrindulari Elkartea\n1933 - Bilboko Txirrindulari Elkartea\n1934 - Orbea\n1935 - Orbea\n1936 - Orbea\n1938 - Bilboko Txirrindulari Elkartea\n1939 - Bilboko Txirrindulari Elkartea\n1941 - RCD Espanyol\n1943 - UD Sans\n↑ Urtekaria: Federico Ezkerra\nAzken aldaketa 13 urtarrila 2020(e)an, 20:43(e)tan\nOrriaren azken aldaketa: 13 urtarrila 2020, 20:43.


Azpeitiarrei formatzeko aukerak eskaintzen jarraitzen du Udalak. "Hiri hondakin eta hondakin industrialen kudeaketa" eta "Mendeko pertsonen arreta soziosanitarioa erakunde sozialetan, Etxez etxeko laguntzaile eta janari erabiltzaile" ikastaroak antolatu ondoren, Azpeitiko Gizarte Zerbitzuak sailak "Portaeraren nahasmena lantzeko programa" ikastaroa prestatu du, Lahar elkartearekin batera. Ikastaroa urriaren 27 eta 29an eta azaroaren 3an izango da, 17:00etatik 20:15era, Sindikatu Zaharreko gela handian. Formakuntza saio berria menpekotasun zaintzaileentzat, familiakoentzat edo langileentzat zuzenduta dago eta bertan, Dementzia, motak, sintomak eta eboluzioa, Pertsonaren portaera, Pauta konkretuak arazo espezifikoen aurrean eta Beste arazo egoeren aurrean batik bat pertsona nagusien harremanetan, eta bereziki dementzia kasuetan, nola egin aurre gaiak landuko dira. Interesatuek urriaren 23 baino lehen eman behar dute izena Udaleko Gizarte Zerbitzuak sailean edota 943 15 71 92 telefono zenbakira deituta.\tLeer más\nAzpeitiko Udal Gizarte Zerbitzuak sailak, Lanbiderekin batera, Mendeko pertsonei gizarte erakundeetan eta osasun arreta ematea, Etxez etxeko laguntzaile eta janari erabiltzaile formakuntza saioa antolatu du. Ikastaroko saio teorikoak azaroaren 2an hasiko dira eta apirilaren 27an amaitu, eta jarraian, saio praktikoak egingo dira ekainaren 24ra arte. Izena eman nahi dutenek urriaren 15 bitartean egin dezakete Lanbiden eta lehen mailako ikasketa ziurtagiria edota eskola-graduatu titulua aurkeztea ezinbestekoa izango da.\tLeer más\nAzpeitiko Udalak, Lanbide Euskal Enplegu Zerbitzuarekin batera, "Hiri hondakin eta hondakin industrialen kudeaketa" ikastaroa antolatu du. Ikastaroa urriaren 22an hasiko da eta otsailaren 18an amaitu eta goizeko ordutegia izango du, 09:00etatik 13:15era. Behin saioak amaituta, sektoreko enpresetan praktikak ahalbidetuko dira eta ikasleak, SEAG0108 Profesionaltasun Ziurtagiria lortuko du. Dagoeneko izena eman daiteke, urriaren 7ra arte, eta horretarako, Lanbideko bulegora joan behar da edo web orrira sartu.\tLeer más\nSiriatik ihesean ateratzen ari diren errefuxiatuak hartzeko eta laguntzeko babes herria izango da Azpeitia. Horrela erabaki zuen Udalbatzak, aho batez, atzo egindako bilkuran. Siriako eta gerrako errefuxiatuei laguntzeko pausoak aztertu ondoren, Azpeitiko Udala Euskal Herriko beste udal eta erakundeekin harremanetan jarri da modu koordinatuan lan egiteko."Azpeitiko Udalak eman nahi duen laguntza erreala izan dadin nahi dugu. Gure herria bakarrik alferrik ari dela badakigu, eta beste erekundeekin lan egin eta adostasun zabalak lortu beharko ditugu", agertu du Ainhoa Beristain Gizarte Zerbitzuetako zinegotziak. Era berean, herritarrekin bilera irekia antolatuko du datozen egunetan, babes herri gisa zer egin eta nola jokatu aztertu eta ekarpenak jasotzeko. Hona hemen atzoko Udalbatzak onartutako adierazpen instituzionala;\tLeer más\nMendekotasuna duten pertsonei ahalik eta zerbitzu osatuena eskaintzeko asmoz, Azpeitiko Udalak eta Iraurgi Berritzen agentziak elkarlanean garatuta, etxez etxeko zerbitzua gauez ere emango da abuztuaren 2tik aurrera. "Esperientzia pilotua da. Zerbitzua osotasunean eskaini behar dugu, menpekotasuna duenaren eta bere familiaren beharrak kontutan hartuz. Honela, igande gauetik hasi eta larunbat goizaldera arte, langileak etxez etxe pasatuko dira, laguntza behar duen pertsona nola dagoen ikustera, eta sor daiteken beharretan laguntzera", agertu du Gizarte Zerbitzuetako teknikari den Edurne Zubiak. Zerbitzua hamar bat herritarrekin abiatuko da baina parte hartu nahi dutenek izena eman dezakete oraindik ere, eta udaletxean egin behar da eskaria. Hilean 50 euro ordaindu beharko da.\tLeer más


Eskerrak emanez (Bertso Bazkaria) • ZUZEU\nIkusgarria aurreko zapatuan, martxoak 26an, ikastolako frontoian burututako ekitaldia. Ederra benetan! Halako ekintzarik Elgoibarren ez da ezagutu aspaldian. Hala zioten hara gerturatu zirenek.\nOrdubatean herriko plazatik abiatutako triki-poteoak bideratu zituen askoren pausoak gure bilgunera. Maalan egin zuten bat gurekin Jon Maia eta Amets Arzalluz bertsolariek eta arratsalde eder bat pasatzeko prest ginen..Berrehun pertsona inguru ginen bazkaltzeko prest.\nNola utzi eskerrak eman barik janari eta edarien prestaketa eta horniduran eta mahaien zerbitzuan jarritako ardura izan zutenak. Izenik eman gabe ere, jendeak badaki nor diren, horrelakoetan beti prest izaten baitira. Entsalada ederrak eta haragi egosi mundialak erraztu egin zuten gure solas eta kantu giroa.\nArnaldoren etxekoak mahai-buruan eta beste kolore askotako hainbat lagun eta ezagun hantxe haiei babesa eskaintzen. Bertsolariek hartu zuten txanda, kafeak eta pattarrak animoak neurri egokian jarri zituztenean. Neurri txiki eta handian egindako bertso eder saila entzun eta gero trikitilarien txanda. Portau ziren Balzola anaiak; baita dantzan egin zuten apurrek ere.\nEkitaldiari amaiera emateko bertsolarien saio ederra, berriz ere. Neurri handian zein txikian ez zuten gai-jartzaile beharrik. Bazkariak berak ematen zuen nahikoa gai eta motibo aste betean katuan jarduteko.Ba, horixe: ekitaldi ederra izan zela eta ez dakigula nola eskertu gure deiari erantzunez parte hartu zenuten guztiok.\nArnaldo askatu, politika askatu herri-ekimena.\nargazkiak eta bideo hemen ikusgai!\nIrudia | arnaldo askatu bertso saioa | www.arnaldotegi.com | Creative Commons By SA\nArnaldo otegi, bertso bazkaria, eskerrak


metropolitan. . .: Iraultza\nIraultza bat egin nahi genuen. Egunkaria berriz ez genuela irakurriko erabaki genuen. Berriz ez genuela botorik emango pentsatu genuen. Mendira bizitzera joango ginela erabaki genuen; hiritik urrun, jendearengandik urrun, denborarengandik urrun.\nEta egurrez eraiki genuen etxea. Ez genion leihorik ere jarri; zulotxoak utzi genituen. Airea sartzeko. Bakardadea sentitzeko. Iraultza bakartia baitzen gurea; izarrei aske begiratu nahi dion jendearen iraultza; belarretan oinutsik ibili nahi duenaren iraultza; zentzurik ez duten gauzak idatzi nahi dituen jendearen iraultza. Zentzuzko mundu honetan zentzugabekeria apur bat sartuko dutenena.\nEta, hala, oinutsik paseatu genuen belazean; naturaren laztana sentitu genuen. Eta, lurrean etzanda, izarrei begira igaro genuen gau guztia; elkarri helduta.\nBaina negua heldu zen. Eta, neguarekin batera, agure bat gure atarian eseri zen. Bi aste igaro zituen bertan. Bi aste igaro zituen lurrean eserita. Ez zuen ezer jan. Ez zuen ezer edan. Txoriak sorbaldetan pausatzen zitzaizkion eta kantari hasten. Baina, berak, ortze mugara begiratzen zuen.\nElurrak bere burua zuriz margotu zuen. Guk kafe bat eskaini genion. Berak aurrera begira jarraitu zuen. Eta barre egin genuen bere kontura.Barre egin genion bere zentzugabekeriari. Barre egin genion bere pasibitateari.\nBaina, udazkenak, osto guztiak eraman zituen.\nEta, hurrengo neguan, gu ere bera zegoen lekuan eseri ginen.\nEz dagoenari begira. Egon daitekeena ikusiz.\nposted by MAGABILA | 10:45 AM\nElegante, beti bezala\neta zuei ere barre egin al zizueten ? Zikloa errepikatzen al da ?


Amurrioko Udalak, 2020ko martxoaren 14an, egun bat lehenago, martxoaren 13an, jakinarazitako babes eta prebentzio-neurriak areagotzea erabaki zuen. Horrela, ahal zen neurrian, birusak udalerrian izandako eragina txikitu nahi izan zuen.\nEgoera berri horren aurrean, astelehenean, martxoak 16, Amurrioko Udaletxean aurrez aurreko arreta bertan behera utzi zen, pertsonen arteko harremanak saihestu asmoz.\nHori dela eta, une horretatik aurrera, edozein kontsulta edo izapide egiteko udal zerbitzuekin harremanetan jarri nahi duenak Udalaren kanal elektronikoen bidez (www.amurrio.eus) egin beharko du, telefonoz, 945.891.161 telefonora deituz, edo Herritarrentzako Arreta Zerbitzuarekin (SAC) harremanetan jartzeko honako helbide elektronikoa erabili ahal izango du: haz-sac@amurrio.eus.\nUdalak sail ezberdinetan lan egiten jarraitzen du; funtsezkotzat jotako zerbitzuetan, aurrez aurreko zerbitzua eskaintzen da eta posiblea den gainerako kasuetan, telelanaren bidez. Hortaz, udalaren jarduerak aurrera darrai behar duten pertsona guztiei bere zerbitzua emateko. Gure arreta eta ahalegin nagusienak, une honetan alarma-egoeraren adierazpenak eta Covid-19k berak gure auzokideei sortzen dizkien egoerak zein arazoak arintzera eta konpontzera bideratzen ditugu.\nGure bizilagunen batek goian adierazitako neurria hartu aurretik, udal-zerbitzuren batekin hitzordua zehaztuta badu, pertsona horrek ez du bere hitzordura joan beharko, eta dagokion udaleko saileko langileak jarriko dira harremanetan interesdun bakoitzarekin.\nAmurrioko Udalak, beste behin ere dei egiten die herritarrei etxean gera daitezen, alde batera utz daitezkeen jarduerak saihestuz, eta Amurrioko bizilagun bakoitza norbere jokabideekin arduratsu izan dadin, gainerako bizilagunak ere babestu ahal izateko. Zentzu horretan, Covid-19 koronabirusari aurre egiteko ezarritako higiene eta urruntze sozialerako neurriak zorrotz betetzearen garrantzia azpimarratu nahi da.


Badakigu nolakoa izango den Idiakez Ederra Etxea\nBerriak Badakigu nolakoa izango den Idiakez Ederra Etxea\n2018/12/21, Ostirala - 20:01\nBadakigu jada ze itxura hartuko duen Idiakez Ederra Etxeak Visesa sozietate publikoak bertan Babes Ofizialeko 16 etxebizitza eraikitakoan. Ondarearen zaharberritzean espezialista den Mikel Landa arkitektoak gaur aurkeztu du Elkargunean eraikinerako garatzen ari den proiektua, Javier Zubizarreta alkatearekin eta Visesako zuzendari Carlos Quindosekin batera. Halaber, hizpide izan dute etxea hustu aurreko eta egungo egoera. Nahi eta nahi ez, herritarren interesa eta jakin-mina pizten dituen proiektua da, urte luzeetan ezin izan baitzaio irtenbiderik aurkitu eta beraz, gaur Elkarguneko aretoa bete egin da.\nEsleipendunek XVII mendeko mudejar estiloko jauregian Babes Ofizialeko Etxebizitza izango dute. Etxea hondamendian eta aldamiopean egotetik 2009tik, erabilera sozial bat izatera igaroko da bere balio arkitektonikoa mantenduz. Arkitektoen helburua, hain justu, da eraikinaren egiazkotasun historikoari eustea esku-hartzea minimizatuz eta egurra erabiliz zaharberritzeko material nagusi gisa.\nAurkeztutako proiektuan argi ikusten da etxebizitzen barrukaldea eta espazioen antolamendua nolakoa izango den. Baita barruko patioa edota fatxada nagusiak ere.\n1481. urterako etxea existitzen zen. Bere historian zehar eraikuntza fase ezberdinak jasan izan ditu, hondamendi egoeran deklaratu eta aldamioak jarri arte. Etxejabe guztiekin etxearen lagatze akordioa adostu ostean, Udalak eraikinaren jabetza %100ean 2017an lortu zuen. Ordurako, bazuen Visesaren konpromisoa babestutako etxeak egiteko. Aurtengo otsailean eraikina hustutzen hasi ziren eta maiatzean Udalak Visesaren esku utzi zuen etxea hitzarmen bidez, BOEak eraiki ditzan.\nMomentu honetan, jada lanen exekuzio proiektua lantzen ari dira arkitektoak. Visesakin hitzartutakoaren arabera, obrak esleituta egongo dira 2019ko uztailerako. Lanen iraupena 26 hilabetekoa da.


ITXOITEARI UTZI... IPUINA GUREA EGINEZ, BELDUR BARIK JARRERAREKIN!\nNegu Gorriak taldearen kanta etortzen zait burura printzesei buruz hitzegiten dugun bakoitzean... Ezagutzen al duzue “Itxoiten” kanta?\nHalaxe da printzesa baten mundua... beti printzipearen esperoan, beti zerbaiten esperoan, bere kabuz ezer egin gabe, bakarrik itxaron beharra. Eta printzipeari buruz hitzegiten badugu... berak ere berea du! Dragoien kontra borrokatu beharra, sorgin gaiztoa akatu beharra... gustorago joango zen printzipea kartetan jolasten edo dantzatzera joaten dragoiarekin printzesa etengabe bilatzen egon beharra baino...\nEsan bezala, beti esperoan, beti edertasuna izanik neska batek duen ezaugarririk nagusiena, beti umeak ondo portatu behar direlaren baldintzarekin, bestela zerbait txarra gertatuko zaie... Nork ez zuen jokatuko Hansel eta Gretel bezala? Plazerraren autokontrola... lan zaila!\nIpuinak kontatzeko beste modu batzuk daudelako... Txanogorritxu oraingo honetan, Emma Gascó-ren ilustrazioari esker, badakielako zer egin...\nEmakume indartsuen bizitza, kontakizunak, ipuinak... kontatu nahi baditugu ez dugulako dena imajinatu behar... Benetazko Antiprintzesak izan ditugu gure artean! Begiratu zure ingurura!\nEta printzesa, edo printzipe izan nahi badugu... estereotipoak apurtzen dituzten printsesak edo printzipeak izan gaitezke!!! Hona hemen bideojoko bat, non takoiak kentzea da onena ahalik eta lasterren joateko, arnasteko korserik gabe askoz hobeagoa den... non inork ez dio ezer esan behar nola jantzi behar den!\nBeraz… ze ezaugarri izan behar ditu sexista ez den ipuin batek?\nHorrela dio Emaisia Elkarteak bere txosten batean.\nSexuari lotutako genero rolak errepikatzen ez dituztenak. (Ama beti etxekoandrea eta aita beti kanpoan lanean).\nGenero estereotipoei erantzuten ez dietenak. (Neska esanekoak eta zintzoak dira eta mutilak ausartak eta indartsuak).\nGeneroari dagozkion bestelako baloreak bultzatzen dituztenak, hau da, balore positibo guztiak (generoa kontuan hartu gabe).\nGure bizitzara eramateko eredu berri bat luzatzen dutenak.\nGizarteko ekitatea bultzatzen dutenak. Pertsona guztientzako aukera berdintasuna bultzatuz, desberdintasunak eta berezitasunak errespetatuz, gizarte justuago bilakatzeko.\nPertsona moduan, gaitasun anitzak bultzatuz, osotasunean garatzeko laguntzen dutenak.\nIrudietan eredu berriak eta anitzak eskaintzen dutenak.\nGoazen ba gure ipuinak, gure istorioak kontatzera. Ipuin tradizionalei buelta ematera, sortutako ipuin berriak erabiltzera!!!\nDatorren post-ean publizitateari buruz hitzegingo dugu… bai… laister gure artean gabonak dira eta data hauetan publizitatearen hatzaparrak oso luzeak dira… Nolako esterotipoak isladatzen dira? Ezberdintasunak ikusten al dituzue neska eta mutilei zuzendutako publizitatean?\nBitartean… zer deritzozue jaso ditugun bideoi buruz? Ez dituzuela ikusi... http://beldurbarik.org/2015-lanak/


Fernando Canales Echanove – Mantala\nFernando Canales Echanove\nBilbon hainbat gune gastronomiko kudeatzen ditu: ‘Akebaso’, ‘Tamarises’, ‘Los Fueros’ eta Michelin izarra duen ‘Atelier Etxanobe’. Hemeretzi urtez Bilboko ‘Euskalduna’ jauregia kudeatu du, sukaldaritza programak egin ditu ‘Localia’ telebista-katean eta egun irratsaioa du ‘Onda Cero’ irrati-katean.\nFernandok maitekiro gogoratzen du garai bateko ‘Etxanobe’ jatetxetik gertu sortu zirela amona eta aita. “Jaio ziren lekutik hogei metrora ireki dut jatetxea, baina ezin izan dute ikusi”. Orain, auzokideek gogorarazten dizkiote familiako pasadizoak.\nCanalesek dioenez, sukaldaritzak “bizitza” salbatu zion, ez baitzen oso trebea ikasketetan; ezta gustatu ere: “Familiak unibertsitateko karrera ikastea nahi zuen, horren presioa nuen, baina janaria prestatzea gustatzen zitzaidan, eta Leioako Ostalaritza Eskolako lehen promozioan sartu nintzen”. Aita fin ibiltzen zen igandeetan lapiko artean. Hala, berak gidatu zuen “ondo egindako sukaldaritza” kozinatzera: “Sukaldaria naiz ikasle txarra nintzelako”, dio bilbotarrak.\n“Bukatu nuenean, 1988. urtea zen eta sormena gustatzen zitzaidan. Hortaz, Frantziara joan nintzen, eta lan egin nuen Alain Ducasse hasi zen leku berean”. Itzuli zenean, garaiko Bilbo hartan “ibilbiderik” ez zuen ikusten eta Madrilera jo zuen, Pedro Subijana sukaldariak aholkatzen zuen ‘Bodegón’ jatetxera, hain zuzen ere.\nItzuleran, ‘Zortziko’ jatetxearen hasiera biziak gogoratzen ditu Dani Garcia sukaldariarekin. Baita 26 urterekin ‘Goizeko kabi’ lokaleko sukaldea eramatearen ardura ere. Bederatzi urtez aritu zen bertan, Jesús Santos sukaldariaren gidaritzapean.\nHan ezagutu zuen Mikel Población, bere egungo bazkidea, hain justu. Izan ere, taldeak eratzea izan da eta da haien nortasun-ezaugarria. Alegia, praktikak egin dituzten neska-mutilekin proiektuak osatzen finak ditugu oso. Hori dela kausa, horrelakoxeak dira euren jatetxe guztiak, “familiak” sortuta. Canalesek honakoa pentsatzen du honen inguruan: “Zerbitzariaren etxe aurretik igarotzen den busa jakitea garrantzitsuagoa da platerean jartzen ari zaren lorea baino”.\nHala, gastronomia-espazio bakoitzak bere kontzeptua du. Izan ere, sukaldari honen iritziz, “sortzen diren arazoei baliabide edo irtenbide berria bilatzea da sormena, adimena edo intuizioa erabilita”. Horrela egin ditu Canalesek “malabareak”: pertsonal-taldearen eta produktuaren gastuak orekatzen ditu, “genero ona eta sentsibilitate handiko sukaldaritza batean oinarrituta beti, detailea eta bezeroa asko zainduta, betiere ni baino hobea den jendearekin”, dio.\nGaurkotasunari dagokionez, “bezeroa orain zoragarria eta askotarikoa” dela azpimarratu du Canalesek: “Eta baloratu eta eskertzen du”.


Interneteko atari bakar batek bilduko ditu administrazio publikoen lan-eskaintza guztiak | Consumer\nInterneteko atari bakar batek bilduko ditu administrazio publikoen lan-eskaintza guztiak\nTelematika bidez tramitatzen ahalko dira sarrera eskaerak, tasen ordainketa barne.\nGobernuak “enplegatu publikoaren ataria” jarriko du martxan 2006ko maiatzetik aurrera. Atari horren bidez, Interneteko helbide bakar baten bidez, administrazio publikoen lan-eskaintza guztietara sartu ahal izango da, Jordi Sevilla ministroak atzo jakinarazi zuenez, Demokraziarako Elkarrizketen Elkarteak Madrilen antolatutako ekitaldi batean.\nAdministrazioa modernizatzeko Gobernuak egindako proiektuen berri eman zuen Sevillak. Proiektu horien bidez, prozesu eta izapide kopurua eta iraupena murriztea espero du. Ideia hau esan zuen: “ez da gauza bera eskaintzea, baina Internet bidez, gauzak errazago egin ahal izatea baizik”.\nAdministrazio Publikoetako arduradunak esparru horretan bertan kokatu zituen bai ikerketa-, garapen- eta berrikuntza-politiketarako (I+G+B) aurrekontu-zuzkidura handitzea, bai Gobernuak ministerio, autonomia eta udalen arteko administrazio-lankidetza areagotzeko nahia.\n“Enplegatu publikoaren ataria” sortzea ildo horretatik doa, administrazio guztien lan-eskaintzei buruzko informazio guztia puntu bakar batean biltzen baitu. Besteak beste, telematika bidez tramitatzen ahalko dira sarrera eskaerak, tasen ordainketa barne. Asmoa da 2006ko irailetik aurrera Estatuko administrazio-eremu osoan nahitaez erabiltzea.\nSevillako Departamentuak datorren udaberria baino lehen abian jarri nahi dituen modernizazio administratiboko beste neurri batzuek espainiarren gehiegizko burokraziaren zati bat ezabatuko dute. Horrela, erroldatze-ziurtagiriak -urtean hamar milioi inguru ematen dira- eta Administrazioak NANaren fotokopiak egiteko eskaera kenduko dira.\nBi informazio horiek eta udal-erroldari buruzko beste batzuk kasuan kasuko funtzionarioek kontsultatu ahal izango dituzte, Ministerioak sortuko duen datu-base batean, Estatistika Institutu Nazionalarekin (INE) konektatuta. NANaren kasuan, Poliziaren oinarrietarako sarbide telematikoa baimenduko da.\nadministrazioak Internet-eu lan


CANNES 2018: Emakumeak borrokan bosgarren egunean | Zinema | Pantaila handian\nYou are here: Home ∼ 2018 ∼ May ∼ 13 ∼ CANNES 2018: Emakumeak borrokan bosgarren egunean\nEmakumeen borroka Canneseko alfonbra gorrira iritsi da. Hain juxtu lehian Kurdistango emakume gerlarien erretratua egiten denean eta “Un Certain Régard” sailean emakume izateko gazte baten gurutze-bidea kontatzen den egunean. Aurtengo Epaimahaiaren buru den Cate Blanchett aktorea bera eta duela hiru urte Canneseko Ohorezko Urrezko Palma jaso zuen Agnès Varda zuzendaria buru zutela, 82 emakumek Canneseko eskailerak igo zituzten, elkarri besoa emanda, zine industrian dagoen ezberdintasuna zalatzeko. Frantzian sortu den 2020 urterako 5050 eskatzen du, hau da, bi urte barrurako zinemaldietan ematen diren pelikulen erdia emakumeek zuzenduta izatea eskatzen duen mugimenduak sortu du.\n82 emakumeek zine industrian dagoen ezberdintasuna salatu nahi izan dute\nProtesta hori hain zuzen izan da Zinemaldi honetan Sail Ofizialeko Lehian emakume batek zuzendutako film bakarrenetakoaren alfonbra gorrian. Lastima Eva Hussonek zuzendutako “Les Filles du Soleil“ hain hutsala, gehiago esango dut, hain lotsagabea izatea. Husson historia egiten ari diren gerlari batzuei omenaldia egin nahi die. Kurdistanen emakumeez osatuta dagoen batailoa fikzionatzen du. Horretarako Frantzian aski ezagunak diren bi aktoreen konplizitatea izan du. Kasting horrek zineetara eramango du publikoa baina sineskortasuna galtzen du.\n“Les Filles du Soleil”. Zuzendaria: Eva Husson\nErreportari frantsez bat, Mathilde, Siriako Kurdistanera joango da. Atzen “mamu” bat utzita, emakume gerlarien egunerokoa erretratu nahi du. “Emakumea, bizitza eta askatasunaren” lelopean borrokatzen dira, Bahar deritzan buruzagiaren pean. Bahar yadizi gutxiengoko abokatua da, integristek bahitutakoa. Ihes egin ondoren, osatu du bataiola. Mathilde gorpuzteko aktore eta zuzendaria den Emmanuelle Bércot izan du. Donostiako Zinemaldiako 2016ko edizioa zuzendu zuen “La Doctora de Brest” filmarekin zabaldu zuena. Bere bestelako mamuak dituen Bahar antzezteko Golshifteh Farahani aktore franko-irandarra hartu du. Filme feminista bezala aurkeztu dute. Gogoak nituen ikusten, baina film ikusi dugun emakume kazetari batek baino gehiago suminduta atera gara zine aretotik. Filma ez da sineskorra eta lotsagarria iruditzen zait une askotan.\nBestelakoa gertatu zait “Un Certain Régard” sailean ikusi dudan lanarekin. Guztiz hunkituta atera naiz kontatzen duenagatik eta aktoreak egiten duen paperagatik. Lukas Dhont zuzendari gazteak “Girl“ bere lehen filma luzea egin eta Cannesen lehiatzeko aukera izan du genero identitatearen inguruan ari den filmarekin. Eta lehen lanak saritzen dituen Urrezko Kamara jasotzeko hautagai sendoa. Begirada fina. Unerik gogorrenak ere onargarri gertatzen zaizkt. Victor Polsterren antzezkizunak saria merezi du.\nLara, 15 urteko neska bat da, mutil baten gorputzan jaioa eta dantzaria izan nahi duena. Familia lagun badu ere, egoera dramatikoa da, eta luze egiten zaio bidaia. Balletak dituen eskakizun gogorri aurre egiteaz gain, nerabetasunak dituen zailtasunen erdian izango dugu Lara. Benetako historia batean dago oinarritua. Victor Polster ez da transexuala berez baina aktore izugarria da. Eta ikusleetako askok zalantzan jarri genuen pelikularen minutu askotan sexua egokitzen ari zen neska izango ote zen.\nLehiaz kanpo, Sail Ofizialean zegoen, beste batek amorrua sortu dit, liburu on bat hain gaizki moldatzeagatik pantailara. Cannesek azken aldian martxan jarri duen gauerdiko saioan eman dute HBOk ekoiztutako “Fahrenheit 451” filma. Filma baino telefilm eskasa Ramin Bahrani zuzendari irano-estatutabatuarrak. Michael B. Jordan aktorea Montag suhiltzaile gaztea da, liburuak erretzeko bere betebeharra zalantzan jarriko duena Clarisse erresistentea ezagutzen duenean. Clarisse Beatty kapitainaren informatzailea da. Beattu kapitaina Michael Shannon zoragarriak antzezten du. “Broadwalk Empire” serien FBI agente anker baina aldi berean, mamuez beteriko pertsonai hori ederki gorpuztu bazuen, hemen karikatura baino ez da. Bahraniren film honek ez dut zerikurisik 1966an François Truffaut egindakoarekin.\n“Fahrenheit 451”. Zuzendaria: Ramin Bahrani\nSeigarren egunean lehian bigarren emakume zuzendariaren filma, Donostian askotan ikusi dugun japoniar maisua eta lehiaz kanpo probokatzaile baten azken lana.\nPosted in Etorkizuneko estreinaldiak, Zinema jaialdiak Tagged "Farhenheit 451", "Girl", "Les Filles du Sol, Eva Husson, Golshifteh Farahani, Lukas Dhont, Michael B. Jordan, Michael Shannon, Ramin Bahrani, Victor Polster


Rakel Lopez Airas eta Markel semearen hiltzaileari "zigorrik gogorrena" ezarri diote - etakitto.eus\nRakel Lopez Airas eta Markel semearen hiltzaileari “zigorrik gogorrena” ezarri diote\nETA KITTO 2019, Aza 06\nGaur goizean Eibarko udaletxean egindako prentsaurrekoan, Rakel Lopez Airas eta bere seme Markelen hilketengatik epaileak ezarri duen zigorraren berri eman dute Miguel de los Toyos alkateak, Marisa Soroa abokatuak eta hildakoen familiakoek. Madrilen bizi zen 44 urteko eibartarraren eta 12 urte betetzear zituen semearen hilketak 2017ko maiatzaren 2an gertatu ziren Alcobendasen (Madril) eta handik egun batzutara, maiatzaren 30ean, bikotekidea atxilotu zuen poliziak, hiltzailea bera zela familiako kide bati aitortu zion eta. Hilketen berri izan eta berehala Eibarko Udalak hildakoaren familiari laguntza eta babesa eskaini zizkien eta, besteak beste, gorpuzkiak Eibarrera ekartzen eta familia Madrilen egin den epaiketan akusazio gisa egon ahal izateko laguntza eman die. Alkatearen berbetan, “epaiketan epaimahaiak hartu du parte eta horrelakoetan egotea ez da erreza izaten familia arrunt batentzat”.\nAuzitegiaren sententziaren arabera, ama-semearen hiltzailea den Mounir Ayad-ek 25 urteko kartzela zigorra bete beharko du emakumearen hilketarengatik eta adin-txikikoaren hilketarengatik, berriz, kartzela zigor iraunkor berrikusgarria (hau da, bizi osoko espetxealdi berrikusgarria) ezarri diote. Abokatuak esan duenez, “horrelakoetarako ezarri daitekeen zigorrik gogorrena da hori. Sententzia errekurritzeko aukera dauka orain eta hala egingo duela aurreikusi dezakegu, normala denez akusatuek beraien esku dauden baliabide guztiak erabiltzen dituztelako beti, baina hala ere sententzia irmoa dela esan daiteke”. Prentsaurrekoa amaitu aurretik Rakelen amak eta Markelen amamak, familiaren izenean, bere esker ona azaldu du “inguruan izan duten laguntza eta babesarengatik”.\n« Animadeba Animazio Zinemaldiko lanen emanaldi bikoitza antolatu du Udal Euskaltegiak Errigora-ren kanpainarako eskaerak azaroaren 20ra arte jasoko dituzte »


Peru Abarrategi txapeldun –\nPeru Abarrategi Sarrionandia gailendu da 2022ko Arabako Bertsolari Txapelketan, Manex Agirrerekin buruz burukoan aritu eta gero. Peruri Serapio Lopezek jantzi dio txapela. 450 lagun elkartu dira Gasteizko Europa Biltzar Jauregian.\nLarunbat arratsaldean jokatu zen finala Gasteizko Europa jauregian. Eszenatokian:\nArantxa Sobrino aritu zen aurkezle lanetan, eta Aintzane Irazusta gai-emaile. Finaleko epaimahaia honako bost lagunek osatu dute: Fernando Sopelana, Aitor Jimenez, Ekaitz Elorriaga, Manex Garaio eta Mikel Fernandez de Arroiabe. Idazkari lanetan Endika Jimenez aritu zen. Honakoak izan ziren bertsolariei jarritako puntuaketak:\nSerapio Lopezek jantzi zion txapela Abarrategiri. Arabako lehen bertso eskolen sortzaileetako bat da Lopez, 1982an. Ordutik bertsolari, irakasle eta antolatzaile moduan ekarpen handia egin du, eta bere ibilbidea eskertu nahi izan dio Arabako Bertsozale Elkarteak.\nBertsolari bakoitzak ariketa ezberdinetan lortutako puntuazioak eta argazkiak ikusgai jarri ditu antolakuntzak.\nEITB: Peru Abarrategik irabazi du 2022ko Arabako Bertsolari Txapelketa\nBERTSOA: Peru Abarrategi Arabako txapeldun berria\nNAIZ: Peru Abarrategi Sarrionandia da 2022ko Arabako bertsolari txapelduna\nGOIENA: Peru Abarrategi: “Sekula ez dut ahaztuko atzoko eguna”\nBERRIA: Txapelarekin dantzan\nBERRIA: Peru Abarrategik irabazi du Arabako Bertsolari Txapelketa\nALEA: Peru Abarrategik jantzi du txapela Arabako Bertsolari Txapelketaren finalean\nTags: 2022 abarrategi abt22 arabako bertsolari txapelketa 2022 manex agirre peru abarrategi Peru Abarrategi txapeldun


18/98, auziari auzi - Bat Egin eguna aurkeztu dute\n(epaiketari buruzko bloga)\nMezua: Bat Egin eguna aurkeztu dute\nAlbisteak, 571 hitz\nBat Egin eguna aurkeztu dute\nEskubide zibil eta politikoen aldeko gunea sortu nahi dute Bat Egin egunarekin\nIrailaren 23an egingo dute, Auzitegi Nazionalaren sumarioetako inputatuei babesa agertzeko\nEskubide zibil eta politikoen agertoki izango dira Altsasu eta Urdiain (Nafarroa) arteko San Pedroko zelaiak datorren irailaren 23an. Bat Egin eguna egingo dute han, 18/98 sumarioko inputatuek antolatuta. Iaz egin zuten lehenengoz Bat Egin eguna. Epaiketak inputatuei eragin dien kostu ekonomiko handia arintzeko asmoz antolatu zuten. Horrekin batera, euskal herritar ororen eskubide zibil eta politikoen defentsa adieraztea zen helburua. Lehen ekitaldiko helburuei eutsiko die aurten ere Bat Egin egunak.\nIaz ekitaldia antolatzera behartu zituzten baldintzak gaur egun bere horretan daudela azaldu zuen Mikel Korta 18/98 makrosumarioko auzipetuak. Mantendu baino gehiago «okerrera» egin dutela zehaztu zuen. «Urte bat pasatu da, eta gauza dezente gertatu dira eskubide zibil eta politikoen urraketen inguruan».\nGaur egun Espainiako Auzitegi Nazionalean zabalik dauden makrosumarioei begira esan zuen hori, bestelako arloetan ere eskubide zibil eta politikoak «urratu» egin dituztelako azken hilabeteetan. Euren kausa jasotzen duen makrosumarioaren inguruan, epaiketa amaitu ostean sententziaren zain daudela gogoratu zuen. Horren harira, eurentzat «zigor bortitzak» eskatu dituztela nabarmendu zuen. «Molina fiskalak esan zuen berak ahal izan zituen zigorrik handienak eskatu zituela».\nBaina 18/98 makrosumarioa ez da izan eskubide zibil eta politikoen kontrako «eraso» bakarra. Espainiako Auzitegi Nazionalean zabalik dauden sumarioen esparruan Jarrai-Haika-Segi sumarioaren barruan kondenatuak dauden gazteak izan zituen gogoan. «Gazte horiek espetxean jarraitzen dute, eta hori eguneroko erasoa da, eskubide zibil eta politikoen kontrakoa». Era berean Euskaldunon Egunkaria-ren kontrako sumarioak zabalik jarraitzen duela eta inputatuak epaiketaren zain daudela esan zuen. Amnistiaren Aldeko Mugimenduaren kontrako sumarioa ere aipatu zuen, eta horren barruan inputatuak daudenek epaiketa noiz egingo den ez dakitela azaldu.\nAzken hilabeteetan eskubide zibil eta politikoen kontra izan duen jarrera ikusita, Espainiako Auzitegi Nazionala ixteko eskaera egin zuen berriro Kortak. Esan zuenez, erakunde horrek hartu duen «zeregin politikoa» gero eta handiagoa da, eta Espainiako Gobernuaren eta Estatuaren «tresna» bihurtu izana salatu zuen. «Azken finean, bere egitekoa Gobernuak egin duen apustu errepresiboari kutsu sasi-juridikoa ematea da».\nELKARTASUNETIK ELKARLANERA. Egoera horretan, eskubide zibil eta politikoen kontrako «erasoari» aurre egiteko elkarlana eskatu zuen. Azken urteetan euskal herritarren aldetik jaso duten elkartasuna eskertu zuen, baina orain hori baino gehiago behar dela esan zuen, elkarlana behar dela.\n«Lortu dugun elkartasuna handitzea oso zaila izango da. Gehiengo instituzionalaren eta politikoaren eta gizartearen gehiengoaren elkartasuna lortu dugu, baina elkartasun horrek ez du balio izan Estatuaren erasoa bukatzeko». Horregatik, elkartasunetik elkarlanera pasatzeko ordua dela esan zuen, «Euskal Herriaren ahotsa errespetatua izateko eta bide horretatik euskal herritar guztien eskubideak errespetatuak izateko».\nElkartasun kutxa sortzeko asmoa, datozen epaiketei aurre egiteko\nEspainiako Auzitegi Nazionalak hartu dituen kausen barruan, 18/98 makrosumarioko epaiketa eta Haika-Jarrai-Segi sumarioko epaiketa egin dira orain arte. 18/98 sumarioko epaiketa luzea izan da, eta horrek eragin handia izan du horren barruan inputatuta dauden pertsonen artean. Hala, Marta Perez kausa horren barruan inputatuta dagoenak azaldu zuenez, gutxi gorabehera 300.000 euroko kostua izan du epaiketak inputatuentzat. «Pertsona batzuk beren lanpostua galdu egin dutela gaineratu behar zaio horri». Laster, beste sumarioetako epaiketak egingo dituzte, ahozko epaiketarako egunik ezarrita ez dagoen arren. Besteak beste, Euskaldunon Egunkariaren eta Amnistiaren Aldeko Mugimenduaren kontrako epaiketak egingo dira. Epaiketok inputatuengan izango duen eragin ekonomikoa kontuan izanda, elkartasun kutxa bat sortzeko asmoa agertu zuen atzo Perezek.\nBide horretako lehenengo urratsa irailaren 23an egingo da, Altsasu eta Urdiain artean, San Pedroko zelaietan, Bat Egin egunaren barruan. 18/98 makrosumarioko inputatuek antolatu zuten lehenengoz iaz, babes politikoa jasotzearekin batera elkartasun ekonomikoa lortzeko. Aurten, Auzitegi Nazionalaren barruan zabalik dauden sumarioetako inputatuek ere lagunduko dute antolakuntza lanetan.\nBidaltzailea: irdzageo [Bisitaria] · http://saabjbte.com\njckdciev http://bveaodwi.com pjqauylh hduxbmxs ljgvsbib [URL=http://pwewjreo.com]buizuslq[/URL]\n2008-05-10 @ 00:53\n18/98 auzia gertutik jarraitzeko gunea da blog hau. Berria-ko kazetariek elikatzen dute eta 19/98 auziko auzipetu eta abokatuei irekita dago. Sekulan egin behar ez zen epaiketaren taupada sentitzeko beste tresna bat. (Informazio gehiago 18/98+ plataformaren webgunean: www.18-98plus.org)\nAuzipetuen mintzoa (5)\nEpaigelako oihartzuna (4)\nEpaiketaren kronikak (27)\nLekukoen mintzoa (1)\n18/98 + bloga\nKontzertua - 11/11 - Barakaldo\n&copy 2019 Berria.eus


Frailtek - Falco Failty Corner EU\n“Hauskortasunaren karakterizazio multidimentsionalean eta bere identifikaziorako estrategia berritzaileetan aurreratzea”\n2015 eta 2016. urteetan garatua izan den proiektu honek hauskortasunaren identifikazio eta ebaluazio metodo berritzaileak bilatzen ditu, ohikoekiko osagarriak, hauskortasunaren identifikazio sistematikoa eta egungo zainketa prozeduretan erabiltzea ahalbidetuko dutenak.\nOndokoan lan egin da:\nHauskortasun sindromea osatzen duten sintomak eta seinaleei buruzko ezagutza garatzen, ikuspuntu orokor eta integratzaile batetik, bere multidimentsionaltasuna eta substratu biologikoa kontuan hartuta.\nOinarri teknologikoa duten irtenbideak garatzen. Irtenbide hauekin gaur egunean gizabanako hauskorren identifikaziorako eta balorazio klinikorako erabiltzen diren metodoak hobetuz.\nEMAITZAK ETA EKARPENAK:\nAdineko pertsona sendoak eta hauskorrak dituzten kohorteak, bai lehen mailako arretan bai zainketa geriatrikoan; Kohorteak ezaugarri funtzional, kognitibo eta bizimoduaren ikuspuntutik karakterizatu dira.\nLehen mailako arretan, guztira, 567 pertsona izan dira aztertu eta baloratu direnak. Beraien batez besteko adina 80 urtetik gorakoa izan da. Gipuzkoako udalerri askotakoak dira pertsona hauek, Osakidetzako OSI-Donostialdea Erakunde Sanitario Integratuko kideak denak ere. Nabarmentzekoa da aztertutako pertsonek gaitasun funtzionalean dituzten muga nabarien nagusitasuna.\nHonetaz gain, Gipuzkoako probintziako 10 geriatrikoetako 114 gizabanako hauskorrekin kohorte bat sortu da. Lagin hau, egoera fisiko eskasa, sedentarismo maila handia (muga funtzionalak eragindakoa baino handiagoa), morbilitate anitza eta multifarmazia maila garrantzitsuengatik bereizten da.\nFuntzio fisiko eta kognitiboaren ebaluazio bateratua egiteko proba diseinatu eta balioztatu da. Hauskortasunaren identifikaziorako froga batean lan egin da. Froga hau lan konbinatu batean oinarritzen da, osagai fisiko eta kognitiboa dituena. Tresna hau erabiltzaile ezberdinekin ebaluatu da.\n"Zutitu eta ibili" (Sit to Stand) frogetan aplikagarria den eta eserialdiaren analisia egiten duen prototipoa: Presio sentsoreetan oinarritua (CIDETEC-ek patentatutako teknologia), zutitze eta esertze prozesua aztertzea ahalbidetzen du. Era berean, aztertutako pertsonen hauskortasun egoera identifikatzea ahalbidetzen duten parametroak azter litezke tresna honekin.\nBerg-en eskalan aplikagarria den orekaren baloraziorako sistemaren prototipoa: gorputz-enborraren mugimendua jasotzeko sistema optikoa erabiltzen du eta oin-zolako presio banaketaren neurketa egiteko, presio plataforma, biak konbinatuz. Bi neurriek Masa Zentroa eta Euskarri oinarriaren arteko desplazamendu erlatiboa kalkulatzeko aukera ematen dute, eta, horrela, ikertutako pertsonen egonkortasuna aztertzen da.\nPertsona hauskorren ohiko bizi-ereduen azterketa egiteko prototipoa. Bizitza eredu, ohitura eta burututako jarduera fisikoaren jarraipenerako eta honi lotutako aldagai psikosozialen (ahultasun pertzepzioa, bakardadea, emozioak…) neurketa egiteko soluzioa.\nPertsona hauskorrak identifikatzeko markatzaile genetiko eta biokimikoen azterketa. Pertsona hauskorrak karakterizatzeko garrantzizko adierazle genetiko eta molekularren multzoen proposamena, eta hauetan oinarritutako diagnostiko proposamena.\nFALCO-ko lehen Workshop-a.